Ini Sebab Mengapa Susu Bahaya Untuk Kucing

Anda mungkin terkejut untuk mengetahui bahawa susu dari lembu mungkin tidak bagi kucing anda.

Kerap kali kita melihat gambar, video, kartun dan filem di mana kucing-kucing menjilat susu dengan gembiranya.

Namun kebenarannya adalah kebanyakan kucing langsung tidak boleh mencerna produk tenusu.

Tetapi mengapa susu tidak baik untuk kucing? Dan mengapa idea bahawa kucing menggemari susu masih menjadi satu mitos yang sangat terkenal?

Kebanyakan kucing tidak mempunyai toleransi terhadap laktosa, sama seperti kebanyakan manusia.

Ini bermakna bahawa haiwan ini tidak mempunyai enzim yang diperlukan untuk mencerna laktosa terkandung dalam produk tenusu.

Laktosa adalah sejenis gula yang terdapat dalam produk tenusu. Apabila kucing meminum susu lembu, ia boleh mengalami kekejangan perut dan cirit-birit.

Ini kerana laktosa yang tidak dihadamkan akan tinggal di dalam usus kucing, bukannya mengalir ke dalam aliran darah dan akhirnya menapai disebabkan oleh bakteria.

Penapaian ini membawa kepada pelbagai masalah perut yang sering muncul dalam masa 8 hingga 12 jam selepas susu diminum.

Tidak semua kucing adalah tidak bertoleransi terhadap laktosa, namun kebanyakannya mengalami masalah ini.

Selain itu, tidak ada cara untuk mengetahui sama ada kucing anda tidak bertoleransi atau tidak tanpa memberi produk tenusu kepada kucing yang berisiko membuatkan haiwan ini jatuh sakit.

Jadi untuk lebih selamat, jauhkan susu lembu, keju dan produk tenusu daripada kucing anda.

Di ladang, apabila susu diperah secara terus dari lembu, krim paling berlemak naik ke atas, yang mana sangat digemari oleh kucing-kucing ladang.

Jadi, imej kucing-kucing ladang ini menjilat krim tersebut menjadi sebab mengapa idea bahawa kucing sukakan susu muncul.

Dan sudah tentunya idea bahawa kucing suka produk tenusu berterusan sehingga ke hari ini, walaupun ramai di antara kita mendapatkan produk tenusu dari kedai dan tidak lagi membela lembu.

Dan kebanyakan daripada susu-susu ini tidak mempunyai lemak yang digemari oleh kucing.

Malah, kucing yang menjilat krim berlemak satu ketika dahulu juga terpaksa berhadapan dengan masalah sakit perut.

Anak kucing biasanya boleh mencerna susu sehingga ia membiasakan diri dengan makanan lain selain daripada susu ibu.

Sekitar usia 8 minggu, kucing kehilangan enzim laktase yang bertanggungjawab untuk mencerna laktosa.

Tetapi sebelum usia ini juga, produk tenusu bukanlah pilihan yang baik untuk anak kucing. Ini benar terutamanya jika anda membela anak kucing yang masih tidak membiasakan diri dengan makanan lain selain susu ibu.

Daripada menggunakan produk tenusu, lebih baik untuk anda beli pengganti susu ibu atau susu formula anak kucing dari kedai haiwan yang mana mempunyai semua nutrien yang diperlukan anak kucing.

Walaupun kedengaran agak "boring", air adalah alternatif terbaik untuk menggantikan susu.

Kucing biasanya tidak mendapat air yang mencukupi dalam dietnya, kerana haiwan ini tidak berasa haus sekerap yang sepatutnya.

Tapi jika anda ingin memberikan ganjaran kepada kucing anda dalam bentuk cecair, anda boleh membeli susu bebas laktosa di kedai haiwan peliharaan.

Laktosa dalam produk tenusu seperti ini dikeluarkan dengan menambah enzim laktase yang memecahkan gula ini.

Ini bermakna produk bebas laktosa adalah selamat untuk kucing dan manusia yang tidak bertoleransi terhadap laktosa.


5 Permainan Video Online Paling Popular 2019

Kemajuan teknologi digital pesat telah membawa kepada kemajuan yang ketara dalam teknologi permainan yang nampaknya meningkatkan daya tarikan permainan dalam talian di kalangan peminat permainan video.

Dan permainan ini menjadi bertambah menarik apabila ia boleh dimainkan secara dalam talian bersama-sama pemain lain dari seluruh dunia, tanpa mengira peringkat umur dan jantina.

Malah, ramai yang menggunakan platform ini untuk menjana pendapatan yang sangat lumayan dengan hanya bermain permainan video online.

Dengan itu, iluminasi.com kongsikan 5 permainan video dalam talian paling popular 2019.

Peranti/Konsol: XBOX 360, OS X, Microsoft Windows, Play Station 3 dan Linux

Tidak dinafikan, "Counter-Strike" adalah salah satu siri yang paling abadi dalam sejarah francais permainan menembak dalam talian, sementara "CS: GO" adalah tambahan popular kepada pakej tersebut.

Walaupun hakikat bahawa bilangan pemain telah banyak berubah sejak pelancarannya kira-kira 5 tahun yang lalu, ia tetap menjadi salah satu permainan dalam talian yang paling terkenal, yang biasanya termasuk kira-kira 442,193 pemain secara serentak.

Dikenali kepada semua sebagai "LoL," ini adalah permainan percuma yang difokuskan secara taktik "MOBA."

Pemain-pemain mempunyai kawalan sepenuhnya untuk memilih juara mereka yang kemudiannya boleh bersaing dengan juara-juara lain.

Ia mempunyai mod yang menakjubkan dan grafik hebat dengan keseronokan di setiap peringkat dan setiap permainan. Ia adalah permainan aksi berbilang pemain dengan RPG.

Sejak dilancarkan pada tahun 2009, jumlah pemain telah meningkat kepada 27 juta dan lebih dari 100 juta pemain aktif. Ia dikenali sebagai yang paling popular di Twitch.

Permainan ini telah diketahui oleh peminat permainan video sejak dilancarkan.

Bagi mereka yang bukan pemain PUBG atau Fortnite tetapi sukakan permainan permainan medan pertempuran, maka ini permainan yang sangat sesuai bagi mereka.

Apex Legends adalah permainan pertempuran royale di mana sehingga 20 pasukan dengan tiga orang pemain setiap pasukan mendarat di sebuah pulau sebelum mencari senjata dan bekalan untuk cuba mengalahkan semua pemain lain dalam pertempuran.

Permainan ini kini turut mendapat tempat di kalangan permainan video bertemakan superhero terbaik pada tahun 2019.

Permainan ini telah dilancarkan sejak tahun 2017 tetapi telah mendapat perhatian ramai pada tahun 2018.

Dan dengan itu, ia masih menjadi pendahulu dari segi angka dan kesan dramatik tetapi popularitinya tidak boleh mengatasi PUBG kerana ia lebih dimainkan oleh lelaki, manakala PUBG telah menarik pemain-pemain dari kedua-dua jantina.

Permainan ini mempunyai lebih banyak ciri-ciri, peralatan, dan peringkat permainan dengan jumlah pemain yang lebih ramai dalam satu-satu masa.

Pada mulanya, ia telah dilancarkan secara berbayar, dan ulasannya adalah neutral dan positif kadang-kala sahaja. Tetapi kini, "Battle Royale" beralih dari "sesuatu yang menarik" kepada fenomena global.

Ini adalah permainan online paling popular sehinga kini. PUBG sebenarnya berasaskan perisai dan H1Z1. Permainan ini boleh dimainkan sehingga 99 pemain pada satu masa.

Ia sangat popular kerana grafik dan keadaan sebenar di mana peta dan misi ditugaskan kepada pemain, dengan lebih banyak musuh bersembunyi di semak-samun.

Pemain memenangi permainan ini jika mereka bertahan dan berjaya membunuh semua musuh tersembunyi. Sehingga kini, lebih daripada 50 juta pemain bermain secara atas talian.


Ini Sebab Kenapa Anda Patut Jauhi Aktiviti Pelancongan Melibatkan Gajah

Jika anda sukakan gajah, idea untuk mendapatkan urutan daripada haiwan ini adalah idea yang teruk.

Dalam satu video yang tular, ia menunjukkan seorang pelancong di Thailand menerima urutan daripada gajah, di mana pelancong tersebut berbaring di atas kerusi dan dua ekor gajah muda menampar-nampar belakangnya menggunakan belalai dan kaki.

Video mengenai urutan gajah telah wujud selama beberapa tahun, dan pihak media telah memuji pengalaman ini sebagai aktiviti percutian yang menyeronokkan.

Sebuah kem gajah di Thailand Thailand iaitu Kem Gajah Mae Ping, mengumumkan bahawa gajahnya boleh bermain alat muzik dan bola sepak serta memberikan peluang kepada para pelancong bertuah untuk diurut.

Bagi pelancong, "kehebatan" gajah-gajah ini yang mampu mengurut mungkin dilihatkan sangat mengagumkan dan melucukan. Malangnya, realiti di sebaliknya tersangatlah kejam dan menyedihkan.

Seperti hampir semua gajah yang terlatih, haiwan yang digunakan dalam kebanyakan tarikan pelancong ini dipisahkan dari ibu mereka pada usia muda dan tertakluk kepada prosedur latihan kejam yang direka untuk menghancurkan semangat gajah-gajah tersebut.

Amalan ini dikenali sebagai "latihan menghancurkan ," atau "menghancurkan gajah," dan boleh melibatkan aksi seperti menikam atau mencederakan bayi gajah, mengunci gajah di dalam sangkar kecil dan membuatkannya kelaparan, dahaga dan kekurangan tidur.

Bagi bayi gajah yang tak mampu melaluinya, haiwan malang itu akan terbunuh.

Di penghujung "latihan" ini, gajah-gajah ini menjadi putus asa dengan hidup dan "rosak".

Dalam erti kata lain, haiwan malang ini menjadi mudah dibentuk untuk pelatih gajah melakukan apa sahaja yang disuruh, seperti mengurut para pelancong.

Ramai jurulatih menggunakan bullhook (sejenis cangkuk) untuk memastikan gajah yang sedang bekerja berada dalam keadaan yang dimahukan.

Cangkuk yang tajam ini digunakan untuk menusuk bahagian tertentu di bahagian badan gajah jika ia melakukan salah laku.

Dan bukan sahaja gajah-gajah ini diarahkan untuk mengurut, malah hampir semua gajah yang digunakan dalam industri pelancongan termasuklah yang digunakan untuk tunggangan pelancong telah melalui latihan yang kejam direka khas untuk menjadikan haiwan ini taat.

Pelancong mungkin beranggapan bahawa aktiviti seperti menunggang gajah tidak membahayakan haiwan tersebut, tetapi kebenaran yang sangat kejam adalah tindakan itu menghancurkan semangat gajah sehinggakan haiwan ini membenarkan manusia untuk berinteraksi dengan mereka menggunakan kekejaman pada setiap masa.

Sekiranya anda mengambil berat tentang gajah, perkata terbaik yang anda boleh lakukan adalah dengan mengelakkan diri daripada sebarang tarikan yang melibatkan tunggangan, persembahan atau tingkahlaku yang tak wajar, terutamanya di Thailand dan negara-negara Asia yang lain.


10 Ratu yang Merupakan Pahlawan Hebat Dalam Sejarah

Pada masa lalu, wanita juga memainkan peranan penting dalam sejarah dunia. Ada antara mereka merupakan pemerintah yang disegani dan ada tidak kurang juga wanita yang merupakan pahlawan digeruni.

Sebenarnya, sejarah dunia juga menyaksikan beberapa orang wanita hebat yang merupakan pemerintah dan juga pahlawan pada masa yang sama. Selain mempunyai kedudukan tinggi dan kuasa, mereka juga mahir di medan tempur. Berikut adalah senarai ratu yang merupakan pahlawan hebat dalam sejarah.

Semasa kurun ke-12, terdapat Kerajaan Dagomba di Utara Ghana yang dipimpin oleh Raja Nedega. Raja itu mempunyai seorang puteri bernama Yennega. Puteri raja itu telah diajar oleh bapanya untuk mahir dalam menggunakan tombak, panah dan menunggang kuda.

Kehebatan Yennenga menyerlah ketika berusia 14 tahun apabila dia menemani bapanya berperang dengan kaum Malinke. Yennenga juga terlibat dalam perang itu dan dia memerintah batalionnya sendiri.

Apabila menjelang dewasa, Raja Nedega menolak perkahwinan Puteri Yennenga kerana tidak bersedia untuk kehilangan anak tercinta dan pejuang terhebatnya. Ini menjadikan hubungan antara kedua-dua anak beranak itu menjadi tegang.

Puteri Yennenga akhirnya melarikan diri dan akhirnya berkahwin dengan seorang pemburu gajah. Melalui perkahwinan itu mereka memperolehi seorang anak lelaki bernama Ouedraogo dan dari situlah lahirnya Empayar Mossi yang kini dikenali sebagai Burkina Faso. (sumber)

Arachidamia merupakan ratu pada abad ke-3 SM yang berkahwin dengan Raja Eudamidas I dari Sparta. Dia aktif dalam politik dan peristiwa penting kerajaan Sparta. Ratu Arachidamia terkenal kerana mempertahankan Sparta daripada serangan Pyrrhus yang datang bersama 27,000 tentera dan 24 ekor gajah melawan 2,000 tentera Sparta.

Ratu Arachidamia memberikan arahan kepada kaum wanita untuk menggali parit bagi menjadi penghalang kemaraan tentera Pyrrhus. Mereka juga menyediakan makanan, air, senjata dan merawat tentera Sparta yang cedera.

Akhirnya, pengepungan yang dilakukan Pyrrhus itu gagal. Pertempuran yang sepatutnya mudah itu menjadi begitu sukar dan memaksa Pyrrhus untuk berdamai tetapi sudah terlambat apabila bantuan Sparta tiba dari Pulau Crete. Ini memaksa Pyrrhus untuk berundur.

Pertempuran yang di namakan Pengepungan Lacedaemon ini menjadi bukti Ratu Arachidamia dan kaum wanita Sparta berjaya mempertahankan jajahan mereka dan diingati dalam sejarah. (sumber)

Ketika berusia 18 tahun, dia telah bernikah dengan Raja Mongol yang bernama Manduul Khan. Malangnya, Manduul Khan telah dibunuh oleh penasihatnya pada tahun 1479. Memandangkan Manduul Khan tidak mempunyai pewaris lelaki, perebutan kuasa mula berlaku.

Ratu Mandukhai Khatun kemudian mengambil seorang anak angkat berusia 7 tahun bernama Batmunkh yang merupakan keturunan Gengis Khan dan menggelarnya sebagai Dayan Khan (Raja Mongol). Ketika itu, empayar itu berpecah kepada beberapa suku berbeza.

Ratu kemudian mengisytiharkan perang terhadap kaum Oirat di Mongolia Barat dan menggunakan kuasanya untuk menyatukan Mongolia. Apabila Dayan Khan berumur 19 tahun, Ratu Mandukhai telah mengahwininya. Pasangan diraja itu cuba untuk menawan Dinasti Ming di China. Walaupun Dinasti Ming cuba untuk meluaskan Tembok Besar China, kaum Mongol berjaya menawan beberapa wilayah yang dikuasai mereka.

Ketika Ratu mengandungkan anak kembar, kaum Oirat kembali memberontak. Ratu Mandukhai dikatakan telah turun dan bertempur sendiri sehingga melahirkan anak kembarnya di medan perang. Keberanian Ratu Mandukhai menjadi legenda dan anak-anaknya kemudian meneruskan legasi itu dengan menjadi pemerintah Mongol yang disegani. (sumber)

Ratu Mavia telah berkahwin dengan Al-Hawari yang merupakan raja kaum Saracen (bangsa Arab, Turki dan lain-lain) yang mendiami Syria dan Jordan pada kurun ke-4 Masihi. Apabila Raja meninggal dunia, dia tidak mempunyai waris lelaki dan Ratu Mavia telah mengambil alih tempatnya.

Ketika itu, Empayar Rom sedang berperang melawan kaum Goth. Mereka meminta agar kaum Saracen menyertai mereka dalam peperangan itu tetapi Ratu Mavia tidak bersetuju. Ini bermakna mereka memberontak terhadap Empayar Rom. Ratu telah memindahkan rakyatnya dari Aleppo ke padang pasir supaya tentera Rom sukar untuk menyerang.

Ratu akhirnya berperang dengan Rom menggunakan taktik gerila dan berjaya menawan Phoenicia (Lubnan) dan Palestin. Maharaja Valens yang memerintah Rom ketika itu menghantar lebih banyak tentera untuk menentang Ratu Mavia tetapi tidak berjaya.

Ratu Mavia akhirnya berjaya mempertahankan jajahannya dengan memaksa Empayar Rom membuat perjanjian damai dan tidak lagi mengganggu mereka. (sumber)

Artemisia I adalah ratu kepada sebuah bandar yang dikenali sebagai Halicarnassus (kini Turki) pada abad ke-6 SM yang bersekutu dengan Parsi. Ratu Artemisia berkuasa apabila suaminya mati dan anaknya, Pisindelis, terlalu muda untuk memerintah.

Selain ratu, Artemisia juga seorang pahlawan dan komander angkatan laut yang berani. Apabila Raja Xerxes dari Parsi cuba menakluk Yunani, dia meminta Artemisia untuk menyertainya dan menjadi komander wanita pertama Angkatan Tentera Laut Parsi.

Dia merupakan ancaman besar sehingga orang-orang Yunani menawarkan 10,000 drachma kepada sesiapa berjaya membunuh Artemisia. Ratu Artemisia I menjadi pemerintah dan pahlawan selama 24 tahun sebelum anaknya, Pisindelis, mengambil alih takhta apabila ibunya meninggal dunia. (sumber)

Dilahirkan sebagai Manikarnika Tambe pada 1828, gadis ini telah dilatih oleh bapanya sejak kecil untuk mahir dalam memanah, bermain pedang dan menunggang kuda. Pada tahun 1842, dia berkahwin dengan Maharaja Jhansi dan menjadi dikenali sebagai Rani Lakshmibai (Ratu Lakshmibai) sempena tuhan Hindu Lakshmi.

Suaminya, Raja Gangadhar Newalkar meninggal dunia pada 1853 ketika Syarikat India Timur British dalam usaha mengawal semua kerajaan di India. Pada mulanya, Ratu Jhansi ini tidak mahu berperang dengan British dan hanya mahukan keamanan untuk jajahannya sahaja. Namun, apabila British dan sekutu-sekutunya menyerang Jhansi, Rani Laskhmibai berjaya mematahkan serangan mereka pada 1957.

Kemudian British kembali menyerang dan berjaya menakluk Jhansi pada tahun berikutnya. Rani Lakshmibai melarikan diri Gwalior dan membentuk satu pasukan pemberontak melawan British. Apabila cedera dan tidak sanggup ditawan musuh, Rani memerintahkan seorang sami untuk membakar tubuhnya pada 17 Jun 1858.

Ratu itu menjadi simbol penentangan kuasa asing di India. Kini, banyak patung-patungnya didirikan di sekolah dan pusat latihan tentera wanita India juga dinamakan sempena namanya. (sumber)

Ratu Yaa Asantewaa mula berkuasa apabila abangnya meninggal dunia pada tahun 1894. Dalam kerajaan Ashanti (kini Ghana) terdapat satu kerusi khas yang dinamakan Kerusi Emas yang menjadi simbol kepada kekuasaan kerajaan itu dan digunakan dalam upacara pemilihan pemerintah baru.

Kerusi Emas begitu dihormati sehingga ia tidak digunakan untuk duduk dan tidak mencecah tanah. Apabila seorang pegawai British, Sir Frederick Mitchell Hodgson menuntut untuk duduk di atas Kerusi Emas, ia merupakan penghinaan besar bagi kerajaan itu.

Ratu Yaa Asantewaa kemudian mengetuai pasukan tenteranya menyerang pangkalan British di Kubu Kumasi dalam perang yang dikenali sebagai Perang Kerusi Emas. Namun, Ratu Yaa Asantewaa kalah dan dibuang daerah ke Seychelles sehingga dia meniggal dunia di sana.

Walau bagaimanapun, keberanian ratu itu menjadi simbol kepada kemerdekaan Ghana dan banyak sekolah serta institusi yang dinamakan sempena nama Ratu itu. Walaupun menang, pihak British tetap tidak berjaya memperolehi Kerusi Emas itu. (sumber)

Ratu Amanirenas adalah pemerintah Kerajaan Kush (Sudan) dan telah berperang dengan Rom yang ketika itu menguasai jiran mereka, Mesir. Ketika itu, Empayar Rom diketuai oleh Maharaja Augustus yang mengalahkan Mark Anthony dan Cleopatra di Mesir.

Ratu Amanirenas telah mengetuai serangan dan berjaya merampas Syene dan Philae daripada Rom. Dia juga memusnahkan patung Augustus dan membawa balik kepala patung itu ke kerajaannya. Ia merupakan penghinaan besar kepada Rom.

Pihak Rom membalas serangan itu dan berjaya menawan semula bandar-bandar yang dikuasai Ratu Amanirenas serta menawan ramai rakyat Kush dan menjadikan mereka sebagai hamba.

Namun, Ratu Amanirenas tetap melawan sehingga perang itu berlanjutan selama lima tahun lamanya. Akhirnya, pihak Rom mengalah dan bersetuju untuk mengadakan rundingan damai. Ratu Amanirenas merupakan salah seorang pahlawan wanita yang banyak memberikan masalah kepada Rom. (sumber)

Ratu Nzinga Mbande merupakan pemerintah kerajaan di barat daya Afrika (kini Angola) pada kurun ke-17. Dia menaiki takhta apabila abangnya, Ngola Mbandi, meninggal dunia.

Ketika itu, Afrika sedang rancak dijarah kuasa besar Eropah seperti Portugis dan Belanda dalam era pemerdagangan hamba. Portugis yang baru sahaja menakluk Kongo telah merancang untuk menyerang Kerajaan Ndondo. Keadaan ini memaksa Ratu Nzinga melarikan diri ke negeri jiran Matamba dan mengisytiharkan dirinya sebagai Ratu Matamba.

Dia kemudian mengumpul kekuatan tentera dan berpakat dengan Belanda untuk menyerang Portugis. Buat pertama kalinya, Ratu Nzinga berjaya mengalahkan tentera Portugis pada tahun 1644 tetapi tidak berjaya membebaskan sepenuhnya Kerajaan Ngondo.

Perang itu berlanjutan sehingga 1657. Ratu Nzinga berhenti berperang dan mahu membangunkan kerajaannya yang musnah akibat peperangan. Walaupun tidak berjaya mengusir Portugis sepenuhnya, dia tetap dikenang sebagai salah seorang pahlawan wanita terhebat dalam sejarah Afrika. (sumber)

Fu Hao adalah salah seorang daripada 60 isteri Raja Wu Ding dari Dinasti Shang pada kurun ke-13. Fu Hao berjaya meningkat naik sehingga dia dilantik sebagai Jeneral dalam pasukan tentera. Ratu dari Dinasti Shang ini merupakan wanita Cina pertama yang memerintah 13,000 orang tentera.

Kehebatannya terbukti ketika dia berperang dengan kerajaan-kerajaan jiran. Sebagai contoh, dia berjaya mengalahkan Kerajaan Tu-Fang dengan hanya satu pertempuran sahaja. Dia sangat berjaya sehingga Raja Wu Ding memberikan Ratu Fu Hao semua jajahan yang berjaya ditakluknya.

Ratu Fu Hao bukan sahaja seorang panglima perang yang hebat tetapi dia juga seorang ketua rohani dan dilantik sebagai Pendeta Wanita Tertinggi Dinasti Shang. Peranannya begitu besar terhadap Dinasti Shang sehingga pasukan tentera kerajaan itu menjadi lemah apabila Ratu Fu Hao meninggal dunia ketika berumur 33 tahun.

Kisah mengenai Ratu Fu Dao kedengaran seperti sebuah dongeng tetapi kewujudannya berjaya dibuktikan apabila kuburnya ditemui pada 1976. Dalam makamnya itu, terdapat pelbagai perhiasan, senjata dan catatan hidup serta kejayaannya. (sumber)


5 Sebab Perkongsian Ilmiah Media Sosial Tidak Mencerdikkan Anda

Zaman sekarang, teknik-teknik belajar dah jadi bermacam kaedah sehinggakan dalam negara kita sendiri sudah wujud tanggapan bahawa pembelajaran tidak lagi memerlukan guru, hanya boleh dilakukan dengan perkongsian media sosial sama ada melalui video, penulisan dan sebagainya.

Adakah tanggapan ini ada asasnya? Kami di Iluminasi sendiri kadangkala mempersoalkan keberkesanan kaedah kami, kerana satu perkara yang sangat kami takuti adalah perkongsian kami setiap hari - menjadi ilmu 'belajar buang' pada para pembaca kami.

Apa itu ilmu 'belajar buang'? Mengapakah penulis merasakan wujudnya kesilapan dalam penafsiran pembelajaran zaman sekarang oleh masyarakat kita? Ini lima hujah penulis sebagai penyokong pandangan penulis.

Kewujudan internet khasnya media sosial membolehkan perkongsian dilakukan dengan serta merta. Jika satu masa dulu hendak jadi popular atau bergelar selebriti memerlukan kerja keras bertahun lamanya namun kini - setiap orang sangat mudah untuk diangkat menjadi selebriti. Hanya dengan satu perkongsian mudah akan membolehkan seseorang diangkat sebagai 'sumber' kepada ilmu pengetahuan yang asing untuk kita.

Akibat daripada tabiat baru belajar dengan guru-guru segera ini (maaf kami guna istilah itu); kepercayaan kita terhadap bagaimana mahu menuntut atau mempelajari sesuatu juga berubah. Semakin ramai percaya kredibiliti yang kita ada hanya dengan menuntut sesuatu berdasarkan kepada video Youtube atau perkongsian media sosial semata-mata, boleh diterima dan dianggap cukup relevannya.

Sedangkan proses belajar itu mesti ada interaksinya, di antara seorang guru dengan murid-murid di mana kesilapan atau kesalahan boleh diperbetulkan secara bersemuka. Kita sudah ada 'pakar pemasang pendakap gigi' kelahiran Youtube yang perniagaannya mendapat sambutan menggalakkan. Selepas ni, apa pula kemahiran yang bakal menjadi bualan kita?

Adakah anda sedar - majoriti perkara yang kita rasakan ilmiah di internet, khasnya melalui aplikasi Facebook, merupakan perkara yang sangat mudah untuk kita lupakan dan hanya nampak penting bila kita dikongsikan tentangnya?

Mungkin ada rakan anda berkongsikan tentang pautan kami, menceritakan tentang diskusi berkenaan topik politik dunia tetapi sejauh mana keberkesanan perkongsian itu pada anda sebenarnya? Adakah anda membaca artikel-artikel itu disebabkan topik itu relevan pada anda atau anda membaca artikel itu, kerana topik itu menarik pada anda?

Dua perkara itu berbeza, walaupun nampak serupa. Setiap hari kita memang dihidangkan dengan bermacam perkongsian ilmiah. Penulis sendiri baru saja membaca satu artikel berkenaan kelemahan Donald Trump dalam menjaga profesionalisme beliau sebagai Presiden Amerika Syarikat - namun 5 minit selepas tamat membacanya, apa faedahnya pada penulis untuk menghabiskan masa membacanya?

Ilmu yang dipelajari tidak relevan dengan sesuatu yang penulis gemari sebagai topik, tetapi disebabkan tajuknya menarik dan sindirannya mengena - artikel itu dibaca tetapi pada akhirnya, nyata tidak membawa apa-apa faedah sebenarnya.

Sekiranya anda seorang pelanggan televisyen berbayar seperti Netflix, Astro atau iFlix, pasti ada masanya anda hanya menghabiskan masa menelaah satu per satu rancangan atau filem yang ada tanpa mampu memutuskan apa mahu anda tengok. Itulah juga yang berlaku dengan perkongsian perkara ilmiah dalam media sosial di mana kita dihidangkan dengan terlalu banyak perkara, sehinggakan kita tidak lagi benar-benar menemui sesuatu yang kita suka.

Setiap antara kita pasti ada filem yang benar-benar kita gemari dan boleh kita tonton berulang kali tanpa jemu. Sama seperti perkongsian media sosial, bahan-bahan ilmiah yang kita gemari juga selalunya setiap hari akan datang daripada satu atau dua sumber yang serupa - dengan selebihnya cuba menarik perhatian kita dan gagal, namun tetap berjaya menghabiskan masa kita menelaah satu per satu.

Apabila wujudnya terlalu banyak pilihan dalam perkongsian bahan ilmiah - mudah dialihkan perhatian kita daripada satu isu ke isu lain, sehingga kita sendiri tidak mampu fokus dengan sesuatu topik atau isu yang benar membawakan manfaat pada kita.

Yang lebih penting dan harus kita sedari - perkongsian di media sosial sebenarnya tak bermanfaat pun pada kita walaupun ramai mengakui perkongsian itu mempunyai manfaat. Mungkin manfaat itu ada untuk seketika, tetapi tak semua perkongsian akan berkait dengan anda.

Anda boleh habiskan masa berjam-jam menonton video tentang idea-idea gempak dalam melakukan dekorasi rumah atau idea masakan yang unik, dikongsikan 'selebriti-selebriti internet' yang anda kenali tetapi adakah proses pembelajaran itu benar-benar membawa kepada aplikasi dalam dunia nyata?

Kebiasaannya tidak. Ini kerana banyak perkongsian sebenarnya perkara yang tak penting pun pada kita, tetapi kerana penyampaiannya menarik - ia mampu membuatkan kita rasa kita nak cuba. Berapa orang benar-benar cuba buat sesuatu yang dia pelajari dari internet, angkat tangan?

Satu perkara tentang adab dalam menuntut ilmu ini, memerlukan pelajarnya tahu apa yang dikehendakinya. Sekiranya kita mahu belajar menjahit, kita akan ke kelas menjahit. Seandainya kita nak belajar memasak, kita ke kelas memasak. Faham kan?

Namun perkongsian di internet ini selalunya berlaku secara santai dan spontan. Tak semena-mena boleh berlaku. Kita sedang sibuk melakukan perkara lain, keluar artikel terbaru Iluminasi menceritakan tentang topik-topik ilmiah yang kita rasa menarik jadi kita bacalah. Seronok memang seronok membaca, namun pada penghujungnya pembacaan kita itu bukan sesuatu yang kita cari.

Bayangkan anda ke perpustakaan nak mencari rujukan untuk sesuatu. Anda tahu buku apa yang perlu anda dapatkan, anda dah tahu di mana letaknya buku-buku itu jadi sampai di perpustakaan anda terus ambil buku itu. Tetapi di rak majalah, ada pula majalah baru terbitan bulan tersebut yang belum sempat anda telaah.

Anda tolak buku rujukan anda ke tepi dan mula membaca majalah dengan tekun, lebih tekun berbanding anda membaca buku rujukan. Pada kami, itulah ibaratnya perkongsian di internet ni. Kita seronok baca, tetapi sesuatu ilmu itu hanya akan berguna kalau kita yang cari dia, bukan ilmu itu datang cari kita.

Persoalannya - bagaimana nak ubah budaya ini? Kita perlu berhenti bergantung dengan media sosial untuk menyediakan bahan bacaan untuk kita. Jika anda suka artikel Iluminasi? Terus ke laman kami dan jangan tunggu Facebook yang kongsikan pautan artikel kami kepada anda, setiap hari sebagai contoh.


7 Pemerintah Paling Singkat Dalam Sejarah

Bayangkan jika anda dipilih atau diberikan peluang menjadi pemimpin sesebuah kerajaan atau empayar. Anda pasti akan berasa teruja dan gembira memperolehi kuasa seperti itu.

Namun, ada individu yang mempunyai peluang seperti itu tetapi tidak dapat menikmatinya begitu lama. Mereka ini mungkin terpaksa meletakkan jawatan secara paksa atau melalui persefahaman bersama. Berikut adalah beberapa orang pemerintah paling singkat dalam sejarah.

Frank Forde adalah seorang ahli politik dari Parti Buruh dan wakil persekutuan Capricornia selama 24 tahun. Beliau telah berkhidmat dalam kerajaan Australia sebagai ahli Majlis Penasihat Perang, Menteri Kastam, Menteri Angkatan Tentera dan Timbalan Perdana Menteri.

Apabila Perdana Menteri Australia, John Curtin, meninggal dunia pada Julai 1945, Frank Forde telah dilantik untuk menggalas tugas sebagai Perdana Menteri Australia ke-15. Namun, Parti Buruh mempunyai agenda lain.

Mereka tidak mahu menjadikan Forde perdana menteri tetap. Tidak lama selepas itu, parti itu memilih Ben Chifley untuk menggantikan Frank Forde sebagai Perdana Menteri Australia. Frank Forde adalah PM Australia yang paling singkat dalam sejarah, bermula dari 6 Julai 1945 hingga 13 Julai 1945. (sumber)

John I dari Perancis adalah anak kepada Raja Louis X yang meninggal dunia pada Jun 1316. John I masih lagi dalam kandungan ibunya ketika bapanya mangkat dan dia memiliki takhta sebelum kelahirannya lagi. John I lahir pada 15 November tahun yang sama.

Ketika dilahirkan, dia dinobatkan sebagai Raja John I iaitu Raja Perancis. Malangnya pada 20 November 1316, Raja John I meninggal dunia. Punca kematiannya tidak jelas tetapi dedas-desus mengatakan dia mati keracunan dan bapa saudaranya adalah suspek utama.

Oleh itu, Raja John I hanya berkhidmat sebagai Raja Perancis selama lima hari sahaja sebelum bapa saudaranya, Raja Philippe V, dilantik menjadi Raja Perancis yang baru. (sumber)

Sebelum menjadi raja, Dipendra adalah Putera Mahkota Nepal. Kisah bagaimana Dipendra ditabalkan menjadi raja adalah amat mengejutkan.

Pada 1 Julai 2001, Dipendra telah menembak mati bapanya, Raja Birendra Bir Bikram Shah Dev, ibunya, Ratu Aishwarya, dan 8 orang anggota keluarga diraja yang lain. Kejadian itu dipercayai berlaku apabila keluarganya tidak bersetuju dengan keinginan Dipendra untuk berkahwin dengan gadis dari keluarga diraja India yang dikenalinya di Britain.

Selepas Dipendra menembak semua mangsanya, dia kemudian menembak dirinya sendiri di kepala untuk membunuh diri. Walau bagaimanapun, Dipendra tidak mati sebaliknya koma. Disebabkan Raja Nepal mangkat, takhtanya jatuh ke tangan Dipendra yang sedang koma.

Namun, Dipendra hanya bertahan selama 3 hari sahaja sebelum disahkan meninggal dunia. Raja Nepal paling singkat itu kemudian diganti oleh bapa saudaranya, Raja Gyanendra Bir Bikram Shah Dev. (sumber)

Pulau Zanzibar yang terletak di Afrika Timur diperintah oleh sultan yang menjadi penguasa di situ. Salah seorangnya ialah Sultan Khalid bin Barghash, anak kepada Sultan Sayid Barghash Bin Said Al-Busaid yang merupakan Sultan Zanzibar paling terkenal.

Namun, pada tahun 1890-an pulau ini telah menjadi sebahagian daripada Empayar British dan orang Inggeris mahukan seseorang yang berbeza memerintah Zanzibar. Mereka mahukan orang yang memihak kepada mereka dan tidak menimbulkan masalah. Ini kerana pihak British takut kepada populariti sultan di kalangan rakyat.

Sultan Khalid yang baru sahaja menaiki takhta enggan meninggalkan kedudukannya bagi memberi laluan kepada sultan pilihan British. Pihak British bertindak balas dengan menghantar kapal perang dan mengebom istana.

Keadaan itu memaksa Sultan Khalid menyerah diri dan melarikan diri ke Seychelles dan hanya menjadi Sultan Zanzibar selama dua hari sahaja. (sumber)

Joseph Goebbels adalah seorang penulis dan wartawan yang menyertai Nazi pada tahun 1920-an dan merupakan salah seorang teman rapat Adolf Hitler sebelum dan semasa perang.

Ketika Hitler menjadi Canselor Jerman pada tahun 1933, Joseph Goebbels dilantik menjadi Menteri Pencerahan dan Propaganda Awam. Peranannya adalah untuk memupuk perasaan bangsa agung Aryan dan anti-Yahudi di kalangan penduduk Jerman melalui media dan kesusasteraan.

Ketika berlakunya Perang Dunia Kedua, Joseph semakin rancak menghasilkan filem propaganda yang memihak kepada Nazi. Nazi cuba ditonjolkan sebagai kuasa yang baik manakala semua musuhnya adalah salah.

Apabila kekalahan Jerman semakin dekat, Hitler telah melantik Joseph Goebbels sebagai Canselor Jerman sebelum membunuh diri. Sayangnya, Joseph juga mengikuti jejak langkah pemimpin kesayangannya itu.

Dia telah meracun enam orang anaknya sebelum membunuh diri bersama-sama isterinya, Magda. Joseph Goebbels hanya memegang jawatan Canselor Jerman selama satu hari sahaja. (sumber)

Dinasti Jin adalah kuasa yang dominan di China Utara pada tahun 1115 M. Sama seperti empayar-empayar lain, mereka mempunyai banyak musuh yang ingin menguasai pemerintahan mereka. Antara musuh paling ketat Dinasti Jin adalah kaum Mongol dari utara dan Dinasti Song dari selatan.

Pada abad ke-13, Dinasti Jin telah terlibat dalam peperangan antara Mongol dan Dinasti Song. Walaupun kerajaan sedang bergelut tetapi Maharaja Aizong berjaya memegang kuasa apabila ayahnya, Maharaja Xuanzong, mati pada tahun 1224.

Maharaja Aizong berjaya memupuk keamanan dengan semua musuh-musuhnya termasuk kaum Mongol dan Dinasti Song. Selepas Gengis Khan mangkat, penggantinya iaitu Ogedei Khan telah berpakat dengan Dinasti Song untuk menyerang Dinasti Jin pada tahun 1232.

Maharaja Aizong melarikan diri ke Caizhou tetapi berjaya dikepung oleh kaum Mongol dan Dinasti Song. Tidak sanggup menyaksikan kejatuhan Dinasti Jin, Maharaja Aizong telah melepaskan takhta kepada salah seorang panglimanya bernama Wanyan Chenglin sebelum membunuh diri.

Jeneral Wanyan Chenglin kemudian dikenali sebagai Maharaja Mo dari Dinasti Jin tetapi pemerintahannya tidak lama kerana Mongol dan Dinasti Song berjaya menakluk Caizhou. Maharaja Mo yang baru sehari dilantik itu juga telah terbunuh. Dia merupakan Maharaja terakhir dan paling singkat memerintah dalam Dinasti Jin. (sumber)

Seperti kebanyakan negara Eropah lain, Perancis juga mempunyai pemerintahan diraja. Biasanya pemerintahan ini diwarisi melalui keturunan. Namun, salah seorang daripada keturunan raja ini hanya memegang takhta Raja Perancis selama 20 minit sahaja.

Raja yang dimaksudkan itu ialah Louis XIX. Dia adalah anak kepada Charles X yang merupakan adik kepada Raja Perancis ketika itu iaitu Raja Louis XVI. Louis XIX yang juga dikenali sebagai Louis Antoine telah berkahwin dengan anak Raja Louis XVI iaitu Puteri Marie-Therese yang merupakan sepupunya sendiri.

Tahun 1800-an adalah era yang sukar bagi monarki Perancis disebabkan gerakan revolusi yang berlaku. Ramai keturunan raja dibunuh atau dihalau dan keluarga diraja cuba untuk mempertahankan kekuasaan mereka.

Apabila Raja Louix XVI mangkat pada tahun 1824, takhta telah jatuh ke tangan adiknya, Charlex X. Raja Charles X cuba untuk menyelamatkan monarki dengan melakukan perubahan tetapi tidak cukup untuk mendapat sokongan rakyat.

Apabila menerima banyak tekanan, Raja Charles X menyerahkan takhtanya kepada anaknya, Louis XIX sebagai Raja Perancis yang baru. Namun, Raja Louis XIX juga bukanlah calon yang disukai. 20 minit selepas dilantik, Raja Louix meninggalkan takhtanya sebelum melarikan diri ke Scotland dan menetap di sana sehingga meninggal dunia. (sumber)


5 Kontroversi Antarabangsa Yang Melibatkan Tun Mahathir Mohamad

Naik menjadi Perdana Menteri Malaysia untuk kali kedua selepas mengetuai gabungan yang berjaya menumbangkan Barisan Nasional; merupakan satu kejayaan besar dalam karier politik Tun Dr. Mahathir bin Mohamad.

Lebih terkenal dengan nama Tun M atau Che Det, Tun Mahathir sejak mula lagi merupakan seorang pemimpin yang lantang bersuara tidak takut untuk menjentik pemimpin lain, tak kiralah di dalam negara atau di peringkat antarabangsa.

Sudah acapkali Tun M mencetuskan kontroversi melibatkan negara kita dan negara luar di seluruh dunia. Berikut adalah lima insiden paling diingati bila mana kata-kata tajam Tun M mencucuk dan memanaskan punggung masyarakat di luar sana.

Pada 31 Oktober 2003, semasa era peralihan kuasa daripada Tun Mahathir (Datuk Seri ketika itu) kepada pengganti beliau Datuk Seri Abdullah Ahmad Badawi, wartawan sempat bertanyakan kepada beliau adakah beliau mempunyai kata-kata terakhir kepada pemimpin masyarakat Yahudi.

Bagi menjawab soalan ini, Tun M dengan tenang menyebut bahawa masyarakat Yahudi tidak sepatutnya merasakan diri mereka bangsa terpilih yang tak boleh dikritik langsung atas perbuatan mereka.

Beliau menambah, tingkah laku pemimpin Yahudi (ketika itu) hampir serupa dengan apa yang dilakukan oleh orang Eropah terhadap masyarakat Islam semasa kejatuhan kerajaan Andalusia.

Mengakui tetap mempunyai rasa simpati terhadap nasih orang Yahudi yang pernah ditindas masyarakat Eropah, simpati itu tidak sepatutnya diterjemahkan kepada rasa kebal dan bongkak seolah-olah semua yang dilakukan Yahudi benar belaka.

Kita semua tahu kuasa kewangan yang dimiliki oleh George Soros membolehkan dia mengemudi dan mengawal turun naik banyak sistem ekonomi dunia, khasnya melibatkan negara-negara kecil seperti kita.

Berikutan minat Soros dalam menjadi spekulator matawang dunia, Soros menjadi sasaran Tun M sebagai penyebab utama berlakunya kejatuhan ekonomi khasnya di Asia.

Sejarah Soros dan Tun M agak panjang, dengan permulaannya dikatakan disebabkan oleh persaingan mereka dalam meniagakan matawang melibatkan Bank Negara Malaysia, sehingga menyebabkan negara kita kerugian lebih RM25 ke 35 billion.

Perseteruan mereka bagaimanapun memuncak selepas Malaysia menjadi antara negara paling teruk terjejas akibat kejatuhan nilai ringgit, sehinggakan negara kita berdepan krisis kewangan yang sangat mencabar.

Bagaimanapun, selepas Soros bersara daripada aktiviti spekulatif matawang dan Tun M sendiri bersara (buat kali pertama), mereka berdua dikatakan telah berbaik-baik.

Selepas mendengar penjelasan Soros tentang dakwaan Tun M selama ini, Tun M mengumumkan dia menerima hakikat bahawa Soros tidak terlibat dalam aktiviti spekulasi matawang yang menyebabkan krisis ekonomi negara.

Bermula pertengahan tahun 1980-an, Tun Mahathir dan kerajaan Australia mempunyai hubungan yang sangat dingin selepas Tun M tidak henti-henti menyerang kerajaan negara tersebut.

Pada tahun 1986, kerajaan Australia di bawah pimpinan Bob Hawke mengkritik tindakan kerajaan Malaysia menggantung dua pengedar dadah warga Australia.

Menyifatkan tindakan itu sebagai satu tindakan yang barbarik, kerajaan Australia secara terbuka mengutuk sekeras-kerasnya tindakan kerajaan Malaysia.

Apa yang membuatkan keadaan menjadi lebih hangat, Tun M menyifatkan kerajaan Australia hanya peduli dengan hukuman itu kerana kedua-dua pelakunya berkulit putih.

Hubungan dingin ini kekal berterusan dengan beberapa kali serangan berbalas serangan secara lisan di antara Tun M dan beberapa orang Perdana Menteri Australia selepas itu.

Tun M secara lantang mempertikaikan bagaimana kerajaan Australia menekan dan menindas masyarakat Australia dalam usaha mengekalkan dominasi kulit putih di tanah yang telah mereka rampas daripada orang asal.

Kejayaan memanipulasi pasaran saham di Britain sehingga berjaya memindahkan hak milik syarikat Guthrie kembali kepada orang tempatan merupakan satu kejayaan besar Malaysia.

Tun M dan kerajaan Malaysia mula perlu berdepan serangan psikologi pihak Britain selepas itu, bermula dengan Britain sengaja menaikkan kadar yuran pelajar kita di sana sebagai serangan balas terhadap apa yang dilakukan kerajaan kita.

Bagi membalas serangan ini, Tun M dan kerajaan Malaysia melancarkan kempen boikot barangan keluaran British, dengan pengedaran risalah dan makluman rasmi kerajaan dalam usaha memastikan produk British merudum jualannya di tanahair.

Selain itu, gertakan untuk keluar daripada kesatuan Komanwel juga berlaku yang menyebabkan perbincangan di antara kedua-dua wakil kerajaan perlu dilangsungkan.

Hasilnya, kerajaan British berjanji akan mengkaji dan menghormati Dasar Ekonomi Baru kerajaan kita ketika itu yang disifatkan Britain sebagai kontroversi serta Britain sendiri bersetuju akan menyediakan dana biasiswa bagi pelajar Malaysia yang layak.

Tindakan kerajaan India meminda beberapa dasar kerajaan mereka dalam hubungan kerajaan pusat dengan wilayah autonomi di Kashmir dan Jammu mendapat reaksi hangat Tun M.

Pada 27 September 2019 Tun Mahathir dalam ucapannya menyeru agar kerajaan India dan kerajaan Pakistan cuba berbincang dalam usaha mencapai jalan penyelesaian kepada konflik yang tercetus.

Pandangan itu dilihat oleh kerajaan India sebagai satu usaha campur tangan Malaysia dalam pentadbiran negara lain, menyebabkan India mula menjalankan gerakan memboikot pembelian produk berasaskan sawit dari Malaysia, selain daripada boikot sepenuhnya mana-mana produk keluaran negara kita.

Jumlah eksport Malaysia ke India dianggarkan berjumlah RM6.84 billion keseluruhannya, satu jumlah yang agak signifikan dan tindakan India itu dilihat mampu merencatkan ekonomi negara kita.

Walaupun berdepan ancaman, Tun M tegas memilih untuk tidak menarik semula apa yang sudah diucapkan kerana merasakan dia perlu bersuara bagi melindungi mereka yang tak mampu bersuara.


Kisah Penciptaan Virus Internet Pertama Dunia - 'Cacing Morris'

Serangan-serangan virus ke atas sistem komputer merupakan antara senjata paling ampuh boleh digunakan pada zaman sekarang, apatah lagi dalam era teknologi maklumat ini - segala-galanya disimpan dalam bentuk digital menjadikan storan-storan ini sangat berharga untuk dilindungi dan sangat menarik untuk cuba dimasuki.

Kita sudah biasa mendengar tentang serangan-serangan virus komputer zaman selepas milenium, dengan kemunculan virus Brontoks atau iloveyou yang berjaya melumpuhkan banyak rangkaian komputer di seluruh dunia, tetapi persoalannya sejak bilakah tren mencipta virus atau cacing komputer bermula?

Untuk mengetahui tentang sejarah paling awal virus komputer, kita haruslah mempelajari tentang seorang pelajar berusia 24 tahun di Cornell University bernama Robert Tappan Morris serta ciptaannya yang memulakan kaedah baru serangan unik ke atas rangkaian komputer.

Lahir pada tahun 1965, Robert Morris adalah anak kepada Robert sr. dan Anne Farlow. Minat dalam bidang komputer memang bermula sejak awal ekoran kerjaya ayahnya sebagai seorang jurutera komputer di Bell Labs, yang bertanggungjawab membangunkan sistem Unix.

Pada tahun 1986, Robert sr. memulakan karier bersama National Security Agency (NSA) Amerika Syarikat, sebagai salah seorang ketua saintis yang diberikan tugasan membangunkan standard komputer bagi kegunaan kerajaan.

Anaknya, Robert juga tak kurang hebat dalam bidang kejuruteraan komputer. Robert pada mulanya memasuki Harvard University sebelum menyambung pengajian peringkat seterusnya di Cornell University. Dalam tahun pertama pengajian pada tahun 1988, Robert berjaya mencipta sejenis cacing digital yang mampu menjahanamkan sistem rangkaian komputer yang dihinggapnya.

Apa yang agak melucukan, pada ketika itu ayahnya merupakan ketua saintis komputer di NSA yang terkenal sebagai antara tulang belakang pembangunan sistem UNIX. Anaknya pula mampu menulis virus yang menyerang kelompongan-kelompongan dalam sistem UNIX yang telah dibangunkan ayahnya.

Tarikh 2 November 1988 menyaksikan serangan pertama terhadap rangkaian tersebut berlaku, sehingga melumpuhkan hampir 10% keseluruhan internet yang pada ketika itu baru sedang bertapak. Kebanyakan sistem yang terkena serangan yang tidak diketahui apa jenisnya ini mengalami gangguan sistem yang menyebabkan hubungan tidak dapat dilakukan.

Dilaporkan bahawa 2,000 komputer yang berada dalam rangkaian kerajaan terkesan dalam tempoh 15 jam pertama selepas virus itu dibebaskan, perlu dibersihkan daripada serangan tersebut dan memaksa penggunaannya dihentikan selama 2 hari. Beberapa bahagian ke internet terpaksa ditutup sepenuhnya bagi mengenalpasti peranti mana yang terjejas.

Jumlah kerugian akibat serangan itu, dianggarkan berada sekitar $100,000 ke $10,000,000 bagi memulihkan kembali semua rangkaian yang terjejas serta proses membaik pulih keseluruhannya. Antara lokasi yang terjejas teruk adalah rangkaian NASA Science Internet, NASA Jet Propulsion Laboratory, Lawrence Livermore National Laboratories, beberapa markas tentera dan makmal penyelidikan serta rangkaian komputer di enam buah universiti antaranya Harvard, Princeton, Stanford, John Hopkins dan lain-lain.

Robert menafikan dia sengaja melakukan kerosakan itu kerana apa yang berlaku, hanyalah eksperimen pengaturcaraan yang agresif sehingga berada di luar kawalan penciptanya. Semua itu tidak disengajakan!

Berbeza dengan virus komputer yang lengkap, cacing merupakan jangkitan komputer yang layak dikatakan lebih ringan. Kesannya kepada sistem sepatutnya tidak seteruk yang berlaku. Tujuan Robert sebenarnya hanyalah untuk menunjukkan wujudnya banyak kelemahan dalam sistem sekuriti pelayar UNIX, melibatkan aplikasi emel serta kurangnya penekanan dalam perlindungan kata laluan yang mencukupi.

Cacing itu diprogram untuk tidak melakukan sebarang pemadaman data tetapi kesilapan Robert adalah dia gagal menjangka berlakunya infeksi semula cacing tersebut pada komputer yang sama berulang kali, mampu menyebabkan mana-mana komputer tergendala.

Pada ketika itu, tiada siapa pun tahu siapakah penyerang yang menyerang rangkaian internet yang pada ketika itu baru saja berkembang dengan sistem laman web sedunia pun belum ada. Robert cuba menghubungi rakannya secara tersembunyi, mengajarkan cara bagi menghentikan serangan yang sedang berlaku dan meminta rakannya menghantar mesej itu ke rangkaian internet yang masih lagi aktif.

Malangnya - kebanyakan rangkaian gagal menerima panduan Robert, berikutan terputus daripada hubungan internet sama ada disebabkan sedang memadam keseluruhan sistem operasi atau memutuskan hubungan wayar komputer dengan internet. Salah seorang rakan Robert menghubungi The New York Times, cuba menjelaskan apa yang telah berlaku.

Wartawan yang melakukan penyiasatan berjaya mengenalpasti dalang sebenar serangan internet pertama kali itu dan melaporkannya dalam akhbar mereka. Nama Robert Tappan Morris menjadi terkenal dan tidak lama untuk pihak berkuasa hadir mengetuk pintu asramanya pula.

FBI berjaya merampas bahan-bahan bukti yang menunjukkan penglibatan Robert terhadap serangan besar-besaran itu. Nasib Robert agak malang kerana dua tahun sebelum itu, kerajaan Amerika Syarikat telah pun meluluskan rang undang-undang bagi melindungi komputer milik kerajaan daripada pencerobohan pihak asing. Jadi apa yang telah dilakukan oleh Robert, walaupun secara tidak sengaja dianggap sebagai satu jenayah.

Robert Morris mula dibicarakan pada tahun 1989 dan didapati bersalah pada tahun 1990, sekaligus mencatat rekod sebagai manusia pertama di dunia dijatuhkan hukuman terhadap jenayah siber. Pada mulanya dia hampir dijatuhkan hukuman penjara tetapi selepas rayuannya berjaya - Robert diwajibkan untuk menjalani tempoh percubaan selama 3 tahun, melakukan 400 jam kerja khidmat komuniti serta didenda $10,500 atas kesalahannya.

Selepas gagal menyambung pengajiannya di Cornell, Robert memulakan perniagaan sendiri yang dinamakan sebagai Viaweb, membangunkan aplikasi untuk memudahkan pembinaan pusat jualan secara maya sebelum Viaweb dibeli oleh gergasi internet Yahoo! (ketika itu).

Pada tahun 1999, Robert Morris akhirnya berjaya menamatkan pengajiannya dalam peringkat Doktor Falsafah jurusan Sains Gunaan dan kini mengajar di Massachussette Institute of Technology selepas dilantik sebagai profesor kekal di situ. Program cacing yang diciptanya kini disimpan dalam sebuah disket di Computer History Museum, dinobatkan sebagai program pertama dunia dicipta untuk melakukan kerosakan dalam rangkaian sistem komputer.

Bahasa pengaturcaraan tulisan Morris yang dibangunkan itu kerap kali menjadi bahan rujukan bagi pelajar jurusan komputer, dalam memahami sejarah serta latar belakang serangan siber pertama dunia.


6 Makanan Manusia Yang Berbahaya Untuk Kucing

Mungkin ramai yang tidak tahu bahawa kucing tidak boleh rasa benda-benda manis.

Sesetengah makanan bukan sahaja tidak memberikan apa-apa rasa kepada kucing, tetapi juga sangat berbahaya bagi kesihatan kucing.

Jadi, anda mungkin rasa anda adalah seorang tuan yang baik tetapi dalam masa yang sama anda membahayakan haiwan peliharaan anda.

Sebagai contoh, daging dan ikan mentah tidak patut diberikan kepada kucing. Ini kerana makanan-makanan ini boleh mengandungi bakteria dan parasit yang tahan terhadap antibiotik dan boleh menyebabkan penyakit yang teruk.

Malah, terdapat juga makanan makanan yang beracun kepada kucing dan mampu membunuh. iluminasi.com kongsikan 6 jenis makanan yang tak patut diberikan kepada kucing.

Ini adalah antara makanan/minuman yang paling kerap diberikan kepada kucing. Kebanyakan kucing dewasa mempunyai intoleransi terhadap laktosa.

Walaupun kucing-kucing ini mungkin menyukai rasa susu dan produk tenusu, ia tidak sepatutnya diberikan kepada haiwan ini kerana ia sangat berbahaya kepada perut.

Pengambilan tenusu oleh kucing boleh menyebabkan muntah-muntah dan cirit-birit. Sekiranya kucing anda haus, berikannya air adalah pilihan terbaik.

Terdapat 2 bahan dalam coklat yang sangat membahayakan kucing, iaitu kafein dan theobromine. Kedua-dua bahan ini mudah diserap oleh tubuh manusia, tetapi tidak bagi kucing.

Sebaik sahaja kucing memakan coklat, bahan-bahan ini menjadi toksik kepada badan dan boleh menyebabkan kegagalan hati.

Banyak gula-gula dimuatkan dengan gula yang boleh membahayakan kesihatan kucing, sama seperti bagi manusia. Juga, sesetengah gula-gula juga boleh meracuni kucing serta membuat haiwan ini tercekik.

Mungkin ini jarang berlaku, tetapi tetap perlu diingatkan kerana sangat berbahaya.

Telur mentah tidak boleh diberikan kepada kucing. Dalam keadaan mentah, telur mungkin mempunyai bakteria di dalamnya yang boleh menjejaskan usus kucing.

Selain itu, terdapat protein di dalam telur mentah yang sangat sukar untuk diserap oleh sistem badan kucing dan boleh menyebabkan kekurangan vitamin.

Sekiranya anda ingin memberi kucing anda makan telur, anda perlu masak terlebih dahulu dan adalah lebih baik untuk mencampurkan telur tersebut ke dalam makanannya.

Walaupun dalam jumlah yang kecil, makanan-makanan ni boleh menjadi sangat berbahaya kepada kucing.

Memakan bawang merah, bawang putih, dan kucai boleh menyebabkan perkembangan anemia hemolitik dalam badan kucing dan membuatkan sel darah merah menjadi rapuh.

Dalam kes ini, kucing akan berasa sesak nafas, sakit perut dan kencing tidak berwarna.

Makanan ini mungkin sedap dan berkhasiat untuk manusia, namun ia memberikan kesan sebaliknya kepada kucing.

Makanan ringan yang sihat untuk manusia ini sebenarnya boleh menyebabkan masalah serius kepada haiwan ini.

Anggur dan kismis sangat toksik kepada kucing dan boleh menyebabkan kegagalan buah pinggang. Ini boleh berkembang kepada penyakit buah pinggang yang serius.

Kacang sangat tinggi lemak dan boleh menyebabkan kenaikan berat dengan cepat bagi kucing.

Walaupun kacang mengandungi protein dan lemak yang sihat bagi manusia, kucing tidak boleh mencerna khasiat-khasia ini dengan mudah.

Tahap lemak yang tinggi juga boleh menyebabkan masalah kepada perut kucing yang boleh mengakibatkan muntah.


Pertaruhan Bodoh 2 Orang Juruterbang Yang Mengorbankan 70 Penumpang - Tragedi Aeroflot

Saat melakukan penerbangan dan pendaratan merupakan saat yang paling kritikal bagi setiap penerbangan menaiki pesawat. Terdapat pelbagai kemungkinan yang berlaku dan disebabkan itulah penumpang diminta untuk memakai tali pinggang keledar ketika pesawat melakukan penerbangan dan pendaratan.

Bagi juruterbang pula, segala komunikasi akan dilakukan dengan menara kawalan untuk memastikan trafik adalah selamat untuk melakukan pendaratan dan penerbangan. Sedikit sahaja kesilapan juruterbang mungkin akan meragut banyak nyawa penumpang yang tidak bersalah.

Kira-kira 33 tahun lalu atau lebih tepat lagi pada tarikh 20 Oktober 1986, telah berlaku satu tragedi yang mengorbankan 70 orang penumpang daripada keseluruhan 85 orang penumpang yang menaiki pesawat Tu-134A milik syarikat Aeroflot. Tragedi ini boleh dikatakan sebagai tragedi pesawat yang dahsyat dan "terbodoh" yang pernah berlaku".

Yang, lebih menyedihkan tragedi ini terjadi bukanlah akibat kesilapan teknikal, kerosakan pada pesawat ataupun kesilapan perhubungan dengan menara pemancar. Sebaliknya, ianya terjadi akibat tindakan bodoh 2 orang juruterbang yang mengoperasikan pesawat itu pada hari kejadian.

Pesawat itu berlepas dari Sverdlovsk Oblast dan sedang dalam perjalanan ke Grozny. Penerbangan Aeroflot dengan no trip 6502 itu diketuai oleh ketua juruterbangnya, Alexander Kliuyev bersama seorang pembantu juruterbang dan 5 orang krew penerbangan.

Pembantu juruterbang yang bertugas, Gennady Zhirnov berpendapat ianya satu idea yang menarik untuk mencabar ketua juruterbang yang bertugas Alexander Kliuyev untuk melakukan pendaratan secara penglihatannya tertutup (blindfolded).

Tragedi malang ini terjadi pada waktu petang 20 Oktober 1986. Sebelum meneruskan perjalanan ke Grozny, pesawat ini akan melakukan persinggahan di Lapangan Terbang Kurumoch. Sekitar 3:45 petang, Gennady Zhirnov telah membuat satu pertaruhan bodoh kepada rakannya ini.

Kira-kira 5 minit kemudian ketika pesawat sudah hampir melakukan pendaratan, jurutera penerbangan yang bertugas telah bertindak menutup cermin bahagian juruterbang agar pemandangan juruterbang terhalang. Oleh itu, Alexander Kliuyev dikehendaki untuk melakukan agakan bilakah waktu yang sesuai untuk melakukan pendaratan.

Penglihatannya sama sekali ditutup dan tidak dapat melihat dengan jelas landasan penerbangan di lapangan tersebut. Malah, dia juga tidak dibenarkan menggunakan sistem radio komunikasi untuk mendapatkan bantuan daripada pihak menara kawalan ketika melakukan pendaratan.

Para penumpang pada ketika itu sememangnya tidak tahu apa yang sebenarnya berlaku di bahagian kokpit. Apa yang mereka rasa pada ketika itu adalah perasaan gemuruh dan risau sekiranya ada berlaku kejadian yang tidak diingini ketika pesawat melakukan pendaratan - perasaan sama yang kita rasa setiap kali menaiki pesawat.

Ketika pesawat tersebut hanya berada kira-kira 215 kaki daripada landasan pendaratan, terdapat bunyi amaran yang dikeluarkan daripada pesawat. Ianya adalah sistem penggera standard yang biasa digunakan untuk memaklumkan kepada juruterbang akan keadaan yang tidak selamat untuk melakukan pendaratan.

Malangnya, akibat tidak dapat melihat apa yang sebenarnya berlaku di luar, dia telah mengabaikan sistem penggera tersebut dan meneruskan pendaratan dengan penglihatannya tertutup. Malangnya, juruterbang ini tidak dapat melakukan pendaratan yang sempurna dan selamat.

Ketika tayar pesawat melakukan sentuhan dengan landasan, ianya terlalu laju pada kelajuan 274 km/j. Akibat daripada kelajuan ini, kesemua gear pendaratan mengalami kerosakan kritikal akibat impak yang angat kuat dan pesawat ini "melantun" kembali ke udara.

Impak yang terlalu kuat ini telah mengakibatkan sayap kanan pesawat ini patah sementara sayap kirinya pula hancur. Badan pesawat pula berpusing dan terhumban ke muka bumi dalam keadaan terbalik. Keadaan yang cukup ngeri untuk dibayangkan.

Tidak lama kemudian, api merebak dengan cepat membakar sebahagian besar badan pesawat menyebabka 63 orang penumpang mati termasukklah 4 orang krew penerbangan. Baki penumpang yang cedera telah dikejarkan ke hospital malanganya 7 lagi kematian direkodkan.

Pembantu juruterbang Gennady Zhirnov (individu yang membuat pertaruhan) disahkan meninggal dunia di dalam ambulans akibat serangan jantung. Ketua juruterbang yang bertugas, Alexander Kliuyev bernasib baik terselamat dalam kecelakaan yang berpunca daripada kebodohannya sendiri.

Dalam dakwaan di mahkamah, dia mendakwa melakukan tindakan tidak masuk akal itu kerana ingin mencuba sesuatu yang baru. Pihak mahkamah telah menjatuhkan hukuman penjara 15 tahun kepadanya namun telah dibebaskan setelah 6 tahun dalam penjara.

Tragedi seperti ini memberi kita pengajaran akan perlunya mengambil serius pekerjaan yang dilakukan, lebih-lebih lagi sekiranya ia melibatkan nyawa orang ramai. Kerjaya sebagai juruterbang, doktor dan seumpamanya yang melibatkan nyawa orang ramai mestilah dilakukan penuh dedikasi dan cermat agar tiada malapetaka yang berlaku.


Kisah Ajaib Petani Vietnam Yang Tidak Tidur Lebih Dari 40 Tahun

Bagi haiwan, walaupun waktu rehat tidak sama seperti yang kita alami, namun kebanyakan spesis haiwan di dunia masih memerlukan tidur untuk meneruskan kehidupan.

Malah, kepercayaan bahawa ikan tidak tidur adalah mungkin tidak benar kerana kebanyakan daripada ikan membiarkan separuh otaknya dalam keadaan terjaga dan sebahagian lagi dalam keadaan tidak sedar.

Begitu juga dengan burung unta, yang menggunakan kaedah yang sama untuk berehat dan berjaga-jaga terhadap pemangsa.

Bagi manusia, kekurangan tidur membawa kemudaratan malah ia mampu membunuh.

Walau bagaimanapun, terdapat beberapa kes di mana hanya beberapa jam tidur dalam sehari sahaja sudah mencukupi, seperti yang berlaku kepada suku kaum Piraha di Amazon.

Orang Piraha hanya tidur pendek pada siang hari yang cukup untuk memulihkan sistem badan daripada keletihan. Dan ini membuktikan bahawa tiada siapa yang boleh bertahan tanpa tidur.

Beberapa tahun lalu, seorang lelaki bernama Tony Wright berjaya memecahkan rekod tidak tidur selama 264 jam atau 11 hari, yang dicatatkan oleh Randy Gardner pada tahun 1964.

Malang bagi Tony, pengorbanannya selama 266 jam dan mana-mana percubaan berikutnya untuk memecahkan rekod ini tidak akan diakui oleh Guinness atas sebab-sebab kesihatan.

Walau bagaimanapun, ahli magik David Blaine baru-baru ini mendakwa bahawa dia berhasra untuk menewaskan rekod yang sepatutnya dipecahkan oleh Tony.

Walaupun individu-individu ini cuba untuk mencipta sejarah dengan aksi tanpa tidur mereka, ramai yang mencadangkan bahawa pesakit yang menderita insomnia yang teruk mungkin telah memecahkan rekod ini berkali-kali, tetapi cenderung untuk tidak bercakap gah tentang perkara ini.

Dan salah satu kes itu ialah Thái Ngọc, seorang petani Vietnam yang dilahirkan pada tahun 1942.

Pada suatu hari pada tahun 1973, Thái Ngọc diserang demam yang kelihatan seperti tiada apa-apa. Apabila demam hilang, Thái Ngọc mendapati bahawa dia mengalami insomnia teruk.

Beranggapan bahawa masalah itu akan hilang dalam beberapa hari, dia tidak begitu bimbang tentangnya. Kini, lebih daripada 40 tahun kemudian, Thái Ngọc masih tidak dapat tidur selepas diserang demam tersebut.

Dan selepas tidak tidur lebih daripada 12,000 malam, anda mungkin beranggapan bahawa dia telah mati. Akan tetapi, apa yang hanya berlaku kepada Thái Ngọc adalah masalah kecil pada organ hatinya sahaja.

Satu-satunya rungutan oleh Thái Ngọc adalah dia agak mudah marah kerana kekurangan tidur.

Apa yang biasanya berlaku apabila tubuh manusia tidak tidur terlalu lama?

Sesiapa yang pernah tidak tidur semalaman mungkin biasa dengan gejala seperti kerengsaan, fungsi kognitif yang berkurangan, ketidakupayaan untuk menumpukan perhatian, keletihan yang teruk dan banyak lagi.

Bagi mereka yang meneruskan perkara ini untuk beberapa hari, gejala-gejala ini menjadi lebih teruk.

Menurut Dr. Vikas Wadhwa dari Sleep Services Australia, terdapat penyakit jarang berlaku yang mengganggu tidur dan boleh menyebabkan kemerosotan fungsi mental serta motor dengan lebih teruk.

Terdapat gangguan yang dikenali sebagai Fatal Familial Insomnia, di mana sebagai sebahagian daripada perkembangan gangguan ini, pesakit tidak dapat tidur dan kematian biasanya berlaku dalam tempoh beberapa bulan hingga beberapa tahun.

Dalam kes Tony Wright, bahagian utama daripada tidak tidur selama 266 jam tersebut adalah untuk meneruskan penyelidikannya terhadap tidur.

Dia mencadangkan bahawa jumlah tidur yang berbeza diperlukan untuk kedua-dua belah otak. Malah, dia memakan makanan khas dan membuat persediaan berhati-hati yang lain untuk melakukan aksi ini.

Thái Ngọc kini yang berusia 77 tahun berkata bahawa kekurangan tidur tidak memberikan apa-apa kesan terhadapnya dari segi fizikal. Malah, dia mampu mengangkat 2 guni beras seberat 50 kilogram setiap satunya sejauh lebih 3 kilometer setiap hari.

Namun, Thái Ngọc bukanlah menahan diri daripada tidur untuk menunjuk-nunjuk, memecahkan rekod atau membantu projek penyelidikan.

Malah, dia masih mencuba segalanya dengan sedaya-upaya untuk tidur. Dan walaupun telah mengambil ubat-ubatan moden dan tradisional untuk insomnianya, Thái Ngọc masih tidak mampu tidur.

Dia juga mengambil alkohol dengan banyak untuk cuba tidur, namun masih tidak berjaya.

Menurut pakar perubatan yang telah memeriksa petani ini, kesihatan Thái Ngọc kelihatan dalam keadaan sempurna, kecuali fungsi hati yang sedikit terjejas.

Dalam temuramah oleh Thanh Nien News pada tahun 2016, Thái Ngọc berkata, "Saya tak tahu sama ada insomnia ini telah memberikan kesan kepada kesihatan saya atau tidak, tetapi saya masih sihat dan boleh melakukan kerja-kerja pertanian dengan normal seperti orang lain,".

Persoalannya adalah, apa yang sebenarnya berlaku di sebalik keajaiban tanpa tidur ini?

Menurut Dr. Wadhwa, satu penjelasan yang mungkin dalam persepsi. Beliau mengatakan bahawa untuk sesetengah pesakit insomnia, keupayaan untuk memerhatikan dengan jelas tentang perbezaan antara tidur dan terjaga mungkin kurang.

Beliau berkata bahawa subjek mungkin berasakan seperti mereka hanya berehat, tetapi sebenarnya mereka sedang tidur. Mereka juga mungkin mengalami "micronaps", iaitu tidur yang tersangat pendek.

Mircosleep berlaku apabila sebahagian daripada otak anda menjadi letih dan memutuskan untuk mengambil beberapa saat dengan cepat untuk tidur.

Hampir semua orang mungkin mengalami ini apabila letih, dan otak kita terpadam sementara dan kemudian sedar kembali.

Ini mungkin apa yang berlaku kepadaThái Ngọc, namun ia masih belum dipastikan dengan tepat.

Walaupun Thái Ngọctelah menerima perhatian media, saintis masih belum mengkaji kesnya dengan terperinci.

Sementara itu, Thái Ngọc menggunakan waktu "tambahannya" pada waktu petang untuk melakukan kerja ladang tambahan.


'Fobia Blue Tick' : Masalah Psikologi Baru Era Moden

Telefon anda berbunyi. Dia yang anda cintai menghantarkan mesej. Anda membalas mesej itu dengan pantas, seperti biasa. Selesai menaip, sambil tersenyum anda menambah : "Oh, sebelum terlupa - saya rindu awak tau!"

'Blue tick' Whatsapp dipaparkan menandakan dia sudah membaca mesej itu, jadi anda menghabiskan beberapa minit menunggu balasan. Bosan, anda meletakkan telefon. Sepuluh minit kemudian anda menyemak kembali. Masih belum berjawab.

Sejam kemudian, sekali lagi masih tiada balasan. Pernahkah perkara seperti ini berlaku pada anda tak kiralah apabila melibatkan komunikasi antara pasangan, kenalan, rakan sekerja atau kumpulan-kumpulan Whatsapp yang anda sertai?

Tanpa kita sedari, setiap seorang daripada kita mempunyai satu bentuk pemahaman tidak rasmi dalam menghadapi interaksi atas talian zaman sekarang - setiap mesej yang diterima mestilah dibalas sesegera yang boleh; ibarat kita sedang berkomunikasi antara satu sama lain secara berdepan-depan.

Bagaimanapun harus kita akui mengambil keperluan untuk interaksi dilakukan dengan kadar segera dalam aplikasi mesej seperti Whatsapp atau Messenger misalnya, pasti akan mempunyai perbezaan dari segi reaksi serta waktunya berbanding komunikasi secara lisan.

Malangnya apabila 'pemahaman' kita tentang interaksi itu dilanggari maksudnya kita tidak menerima balasan atau jawapan kepada mesej yang telah kita hantar, ini akan menyebabkan wujudnya rasa 'kurang senang' atau 'kurang selesa' sehinggakan akan wujud kebimbangan pada diri kita.

Rasa kurang selesa itu pula akan lebih kuat dirasai apabila kita sendiri mengetahui bahawa penerima mesej sudahpun membaca mesej kita, dengan kita mengandaikan penerima sengaja memilih untuk tidak mempedulikan mesej kita. Rasa kurang senang ini akan semakin memuncak sehinggakan ada antara kita akan menghantar mesej secara bertalu-talu, bagi memastikan kita mendapat respon.

Pada ketika ini, majoriti aplikasi mesej popular mempunyai fungsi yang menandakan pada kita status penerimaan mesej penerima. Sebagai contoh Whatsapp dengan dua tanda biru dan Messenger dengan paparan gambar profil penerima sebagai indikator penerimaan serta pembacaan.

Selain itu, kita juga boleh mengetahui bilakah kali terakhir seseorang menjenguk aplikasi mesej lengkap dengan waktunya dipaparkan serta dikongsikan kepada mana-mana individu dalam senarai, sekiranya diaktifkan fungsi itu.

Dua kombinasi fungsi ini yang dicipta untuk memudahkan komunikasi merupakan punca utama menyumbang kepada tahap kebimbangan pengguna yang semakin meninggi - apatah lagi sekiranya pengguna itu merupakan seorang yang lebih bersikap emosional serta terlalu mengambil kira status penerimaan diri sendiri pada pandangan pihak lain.

Pernahkah anda cuba berkomunikasi dengan seseorang secara berdepan tetapi dia memilih untuk tidak melayan anda - menganggap anda seperti tak wujud atau tak berbaloi dilayan? Perasaan yang sama anda rasai pada ketika itu, merupakan perasaan serupa yang akan dialami kita semua selepas menghantar mesej dan tidak menerima sebarang balasan walaupun indikasi sudah menunjukkan mesej dibaca.

Dalam dunia digital yang semakin pesat berkembang penggunaannya, tren 'ghosting' atau sengaja memulaukan seseorang, tidak membalas mesej, email, panggilan telefon dan sebarang bentuk komunikasi digital juga semakin kerap berlaku.

Kebiasaannya, 'ghosting' akan berlaku apabila kita memilih untuk memutuskan hubungan dengan seseorang atau lebih kejam, sengaja melakukannya untuk menyampaikan sentimen kita terhadap seseorang pada ketika itu.

'Ghosting' adalah pemulauan paling ekstrim yang boleh dilakukan dalam era zaman sekarang, kerana kita tahu perasaannya dibiarkan menunggu dan rasa bimbang yang menyerang kita mampu membuatkan sesiapa saja kurang selesa - jadi 'ghosting' dijadikan satu bentuk hukuman dan pengajaran dalam bentuk moden.

Indikator-indikator penerimaan dan pembacaan mesej tak dinafikan ada membantu komunikasi berlaku dengan lebih efektif dalam beberapa cara, namun dalam masa yang sama membentuk tatacara penggunaan yang tidak sihat secara tidak sengaja. Setiap manusia mempunyai tahap kemampuan pengurusan mental yang berbeza dan bukan semua orang mampu meredakan kembimbangan 'blue tick' yang timbul secara tenang dan bersahaja.

Untuk mencadangkan kepada pengeluar aplikasi supaya dimatikan sahaja kedua-dua fungsi 'login kali terakhir' dan 'indikasi terima/baca' pasti sukar, namun kita boleh melatih diri kita supaya memahami cara komunikasi berlaku secara maya dan dalam dunia sebenar haruslah berbeza.

Sekiranya kita masih ada rasa tak selesa, apa kata matikan saja kedua-dua fungsi supaya kebimbangan dan rasa kurang senang yang sering melanda kita - dapat dihentikan secara serta-merta.

Artikel ini adalah terjemahan dan olahan semula artikel Two Blue Ticks But No Reply: How Messaging in the Digital Realm Can Trigger Deep Anxiety yang diterbitkan oleh Newsweek.


9 Perkhidmatan Paling Pelik yang Ditawarkan di Jepun

Jepun sememangnya terkenal kerana pelbagai keunikan dari segi budaya, teknologi, barangan dan banyak lagi. Salah satunya ialah pelbagai jenis mesin layan diri pelik yang tidak terdapat di negara-negara lain.

Selain itu, Jepun juga mempunyai banyak perkhidmatan-perkhidmatan pelik yang tidak terlintas di fikiran anda. Memandangkan rakyat negara itu sendiri mempunyai pelbagai minat dan citarasa pelik, tidak hairanlah mengapa perkhidmatan seperti ini wujud. Berikut adalah senarai perkhidmatan pelik yang terdapat di Jepun.

Jika anda kesunyian atau tertekan, anda boleh melawat Soine-ya atau lebih dikenali sebagai Kafe Peluk. Soine-ya yang bermaksud 'kedai tidur bersama' ini menawarkan perkhidmatan memeluk wanita atau lelaki mengikut pilihan anda.

Anda akan dikenakan caj kira-kira 6,000 yen (RM 231) untuk tidur sambil memeluk pasangan pilihan anda selama satu jam. Selain itu, Soine-ya juga menawarkan beberapa pakej teman lelaki atau wanita untuk disewa. Anda boleh membawa pasangan sewa anda ini untuk bersiar-siar di sekitar Tokyo.

Pelanggan tidak dibenarkan bertindak di luar batasan seperti mencium, memegang alat sulit atau melakukan hubungan intim dengan pasangan yang disewa mereka. (sumber)

Bagi mereka yang hidup kesunyian atau kurang kasih sayang sebuah keluarga, anda boleh mendapatkan bantuan dari syarikat yang menawarkan ahli keluarga untuk disewa. Salah satu syarikat yang membekalkan perkhidmatan ini ialah Family Romance.

Anda boleh menyewa isteri, suami, anak atau cucu untuk meluangkan masa bersama anda sama ada menonton TV, makan malam atau melakukan aktiviti seperti sebuah keluarga sebenar.

Salah seorang pelanggan Family Romance, Kazushige Nishida, yang berusia sekitar 60-an sering menyewa isteri dan seorang anak perempuan untuk datang makan malam di rumahnya. Pelanggan juga boleh meminta bagaimana perwatakan isteri dan anak yang mereka inginkan. Isteri dan anak yang disewa ini akan "melakonkan" peranan mereka mengikut permintaan. (sumber)

Di Jepun, terdapat tempat untuk anda berehat sambil telinga anda dibersihkan. Salah satu syarikat yang menawarkan perkhidmatan ini adalah Yamamoto Mimikaki-ten yang beroperasi sejak tahun 2006.

Dengan bayaran sebanyak 2700 yen (RM 104), pelanggan boleh berehat di persekitaran yang menenangkan sambil telinga mereka dicuci selama 30 minit. Pelanggan akan disambut oleh wanita muda dalam pakaian kimono. Wanita-wanita itu akan menyediakan teh sambil berbual-bual dengan pelanggan.

Wanita itu akan meletakkan kepala pelanggan di pangkuannya dan menutup muka pelanggan dengan sapu tangan. Mereka kemudian membersihkan telinga pelanggan menggunakan alat khas. (sumber)

Biasanya, guru-guru di Jepun akan memberikan banyak kerja sekolah semasa cuti panjang musim panas. Bagi kanak-kanak yang bergelut untuk menyiapkannya atau tidak cukup masa kerana pergi melancong, ada satu perkhidmatan yang dapat menyelesaikan masalah mereka.

Kerja anda akan disiapkan profesional dan caj yang dikenakan berbeza-beza mengikut tugasan. Ada yang mengenakan caj sebanyak 500 yen (RM 19) untuk setiap muka surat, 300 yen (RM 115) untuk laporan 4,000 perkataan dan 5,000 yen (RM 192) untuk projek penyelidikan.

Syarikat yang menawarkan perkhidmatan ini memilih pekerja-pekerja yang profesional sehingga mereka boleh meniru tulisan anak anda supaya tidak kelihatan berbeza. (sumber)

Perkahwinan dianggap majlis istimewa yang patut dihadiri oleh seramai mungkin ahli keluarga dan rakan-rakan. Jika anda tidak mempunyai ramai ahli keluarga atau rakan-rakan, ada syarikat yang menawarkan tetamu sewa untuk memenuhi kuota majlis anda.

Sebuah syarikat bernama Office Agents menawarkan perkhidmatan ini dan mengenakan bayaran sebanyak 20,000 yen (RM 770) untuk seorang tetamu. Anda perlu membayar lebih sekiranya ingin tetamu sewa ini melakukan perkara seperti menari, menyanyi atau memberi ucapan pada majlis anda.

Amat mengejutkan apabila syarikat Office Agents menerima tempahan untuk lebih daripada 100 majlis perkahwinan setiap tahun. Bagi kebanyakan pelanggan, mereka berasa bangga apabila majlis mereka dihadiri ramai tetamu. (sumber)

Ramai wanita berkejaya di Jepun tiada masa untuk memikirkan soal jodoh tetapi teringin untuk merasai bagaimana menjadi pengantin. Kini, ada perkhidmatan yang menawarkan perkahwinan palsu yang dikenali sebagai Perkahwinan Solo.

Salah satu syarikat yang menawarkan perkhidmatan ini adalah Cerca Travel. Dalam pakej mereka, pelanggan akan menghabiskan masa selama dua hari satu malam di hotel dan menikmati pengalaman menjadi pengantin di majlis perkahwinan sendiri.

Pelanggan akan dibawa untuk mencuba pakaian, disolek, didandan dan diberi pilihan untuk memilih hiasan bunga sendiri. Terdapat banyak lagi pakej yang disediakan tetapi ia agak mahal. Pakej paling murah bermula dari 300,000 yen (RM 11555). (sumber)

Jika anda mencari teknik baru pengiklanan yang menarik lebih ramai pelanggan, ini adalah salah satu cara yang mungkin berkesan. Beberapa syarikat pengiklanan menggunakan tubuh manusia sebagai medium baru pengiklanan.

Anda boleh memasarkan syarikat anda dengan menggunakan pelekat jenama anda pada paha atau dada gadis-gadis muda yang seksi. Gadis-gadis ini akan berjalan di sekitar bandar atau kawasan yang dikehendaki untuk mempromosinya.

Selain berjalan kaki dan memakai iklan selama 8 jam sehari, gadis-gadis yang dibayar ini juga akan memuat naik gambar mereka dengan iklan syarikat anda ke dalam akaun media sosial masing-masing. (sumber)

Jika anda mempunyai kekasih baru tetapi masih lagi sayang untuk membuang barang-barang bekas kekasih anda, hubungi Terrada Warehaouse. Mereka mempunyai perkhidmatan yang dinamakan Miniku Love yang akan menyimpan semua barang bekas kekasih anda seperti gambar, hadiah, surat dan sebagainya.

Miniku Love juga menawarkan pelakon suara profesional untuk membaca dan merakam surat-surat cinta anda ke dalam bentuk CD. Anda perlu membayar sebanyak 250 yen (RM 9.60) untuk sebuah kotak dan 250 yen lagi untuk sewa setiap bulan.

Mereka juga menawarkan pelbagai perkhidmatan lain. Malangnya, Miniku Love tidak menerima barangan berharga seperti cincin emas, haiwan atau tumbuh-tumbuhan. (sumber)

Orang Jepun terkenal kerana sifat hormat dan malu yang tinggi. Sekiranya ada yang enggan memohon maaf kerana malu atau tidak tahan dengan rasa bersalah, terdapat satu perkhidmatan yang memohon maaf bagi pihak anda.

Terdapat beberapa agensi yang menawarkan perkhidmatan ini. Syarikat Shazaiya Aiga Pro mengenakan bayaran 25,000 (RM 962) untuk pemohonan maaf secara bersemuka dan 10,000 yen (RM 385) untuk pemohonan maaf melalui telefon dan email.

Ia mungkin agak mahal tetapi jika mampu memperbaiki keadaan tegang antara dua pihak, mungkin ia berbaloi. Ada juga syarikat yang menawarkan perkhidmatan meminta maaf sambil menangis bagi menenangkan pihak yang marah atau menakutkan. (sumber)


10 Ciptaan Dinasti Han yang Mengubah Dunia

Apabila seorang rakyat biasa bernama Liu Bang menjadi Maharaja pertama Dinasti Han pada tahun 206 SM, ia merupakan permulaan tempoh 400 tahun yang dipenuhi kemajuan dalam segala hal dari penyimpanan rekod, pertanian, penjagaan kesihatan dan banyak lagi.

Menurut Profesor Jabatan Sejarah dan Kajian Klasik University of Montreal, Robon D.S Yates, Dinasti Han terlibat dalam banyak penemuan dan perkembangan utama sains dan teknologi. Berikut adalah beberapa penemuan terbesar Dinasti Han yang mengubah dunia.

Potongan kertas terawal masih lagi wujud pada hari ini. Bahan mentah yang diperbuat daripada gentian tumbuhan itu ditemui di sebuah makam di China pada tahun 1957 dan dipercayai dihasilkan antara tahun 140 hingga 87 SM.

Walau bagaimanapun, seorang sida-sida istana bernama Cai Lun dikreditkan sebagai pencipta kertas berkualiti tinggi pada tahun 105 Masihi. Dia menghasilkan kertas dengan menghancurkan dan menggabungkan kulit kayu, gentian pokok, kain linen dan sisa dari jaring ikan. Bahan-bahan itu kemudian dirawat menggunakan campuran sutera supaya menjadi gentian halus. (sumber)

Dalam buku berjudul The Genius of China tulisan Robert Temple, Dinasti Han telah membangunkan jabatan gantung untuk menghubungkan gaung-gaung kecil.

Pada mulanya, mereka membina jambatan menggunakan tali-tali sederhana. Pada tahun 90 Masihi, jurutera-jurutera Dinasti Han telah memajukan pembinaan jambatan gantung dengan memasang papan kayu yang lebih canggih. (sumber)

Pelombong garam Dinasti Han pada abad pertama sebelum masihi adalah yang pertama untuk membina derik (tiang yang dipegang pada arah tegak oleh tripod tetap atau kaki-kaki kayu). Mereka akan menggunakan bit gerudi besi bagi menggali lubang sedalam 4,800 kaki (1463 meter) di tanah untuk mencari air garam.

Tiub kemudian digunakan untuk menyedut keluar air garam yang ditemui. Teknik yang digunakan oleh pelombong Dinasti Han itu adalah pelopor kepada kaedah yang digunakan dalam cari gali minyak dan gas moden. (sumber)

Menurut jurnal Technology and Culture yang ditulis oleh M.J.T Lewis pada 1994, kereta sorong dipercayai dibangunkar di China sekitar tahun 100 SM iaitu ketika era Dinasti Han.

Model kereta sorong China biasanya mempunyai roda yang lebih besar berbanding biasa dan boleh mengurangkan rintangan ketika berputar. Dengan roda dipasang betul-betul di bawah muatan, ia mampu mengurangkan berat pada lengan pengguna. (sumber)

Seorang saintis awal China, Zhang Heng, telah meneroka pelbagai perkara daripada astronomi hingga kepada pembuatan jam. Akan tetapi, dia paling dikenali kerana mencipta Seismograf atau peranti pertama untuk mengesan gempa bumi dari jarak jauh. Ciptaannya itu diperkenalkan kepada istana pada tahun 132 Masihi.

Zhang hanya menggunakan balang yang dilengkapi dengan pendulum (jentera kecil yang digunakan untuk mengawal pergerakan). Seperti gambar di atas, apabila berlaku getaran, bola keluli akan keluar dari mulut naga logam itu dan masuk ke dalam mulut katak logam dan menghasilkan bunyi yang kuat.

Kali pertama ia berlaku, tiada siapa di istana yang merasakan apa-apa. Beberapa hari kemudian, seorang utusan datang sejauh 400 batu untuk melaporkan kepada maharaja bahawa gempa bumi telah berlaku di kampungnya. (sumber)

Ketika Dinasti Han mula ditubuhkan pada awal tahun 200-an SM, ahli-ahli logam China telah membina relau bagas (relau pembakaran tinggi) yang pertama dunia.

Menurut ahli sejarawan teknologi China, Donald B. Wagner, relau itu mengepam udara ke dalam besi yang dibakar untuk menghasilkan cecair besi atau besi tuang. (sumber)

Menurut kajian, penduduk China pada abad pertama sebelum masihi telah menggunakan sejenis alat perengkuh yang menyerupai alat yang digunakan oleh tukang paip moden (perengkuh moden mempunyai skru cacing dan mekanisma yang berbeza tetapi fungsinya sama).

Pada peringkat awal penciptaan alat perengkuh boleh laras di China ini, ia digunakan untuk tujuan mengukur bukannya untuk melonggarkan atau mengetatkan sesuatu sambungan. (sumber)

Menurut buku The Technologu of Ancient China tulisah Robert Greenburger, orang Cina telah menggunakan bajak besi untuk pertanian sejak abad ke-6 SM lagi. Beberapa ratus tahun kemudian, petani Dinasti Han telah mencipta 'kuan' yang juga dikenali sebagai bajak Moldboard atau bajak papan.

Alat ini mempunyai bahagian tengah yang berakhir dengan titik tajam dan sayap untuk menolak tanah dan mengurangkan geseran. Bajak bari ini membantu petani Cina melakukan pembajakan kontur iaitu pembuatan batas seperti bukit kecil. (sumber)

Penunggang kuda purba biasanya terpaksa membiarkan kaki mereka tergantung ketika menunggang haiwan itu. Pencipta era Dinasti Han telah membuatkan penunggangan kuda menjadi lebih mudah apabila mereka mencipta rakap.

Rakap adalah sepasang peranti yang dipasang pada setiap sisi pelana kuda untuk menyokong kaki penunggang. Mereka membuat rakap menggunakan besi atau tembaga dalam bentuk gelung supaya penunggang mudah menyarung kaki mereka. Ciptaan revolusioner ini memudahkan pahlawan zaman pertengahan menunggang kuda ketika memakai perisai berat tanpa jatuh. (sumber)

Menurut seorang sejarawan teknologi Cina, Yongxiang Lu, orang Cina sudah mula membangunkan alat untuk mengendalikan kapal sejak abad pertama Masihi lagi.

Alat kemudi di bahagian ekor kapal ini membolehkan kapal menukar arah tanpa menggunakan pendayung dan lebih mudah dikendalikan. Ciptaan itu mengambil masa hampir satu milenium untuk sampai ke barat di mana ia membantu pelayar-pelayar seperti Christopher Columbus berlayar di lautan. (sumber)


Kisah Malaikat Izrail Mencabut Nyawanya Sendiri

Setiap makhluk yang diciptakan Allah S.W.T pasti akan merasai kematian. Tiada siapa pun yang terlepas, termasuklah para malaikat sendiri.

Tugas mencabut nyawa diberikan oleh Allah S.W.T kepada malaikat Izrail. Namun setelah semua makhluk termasuklah malaikat-malaikat lain dicabut malaikat Izrail, ia merupakan giliran malaikat maut ini pula untuk nyawanya ditarik.

Dan tugas terakhir untuk mencabut nyawa itu juga dilakukan oleh malaikat Izrail. Kerana ketaatannya kepada Allah S.W.T, maka malaikat Izrail mencabut nyawanya sendiri.

Ketika sampai waktunya dan dengan izin Allah, malaikat Israfil akan meniup sangkakala yang menandakan berlakunya hari kiamat. Pada saat itu, semua yang bernyawa akan mati.

Sangkakala ditiup oleh malaikat Israfil sebanyak tiga kali. Tiupan pertama adalah bertujuan untuk menakutkan sesiapa sahaja yang masih hidup ketika itu.

Tiupan kedua adalah untuk mematikan segala makhluk di Bumi yang hidup manakala tiupan ketiga pula untuk membangkitkan semua yang telah mati.

Selepas malaikat Israfil meniup sangkakala, kesemua makhlum akan mati, kecuali malaikat Jibril, malaikat Izrail, malaikat Israfil dan Hamalatul Arsy (makhluk tertinggi).

Allah S.W.T kemudiannya memerintahkan malaikat Izrail untuk mencabut kesemua roh-roh malaikat-malaikat yang masih hidup.

Setelah ketiga-tiga malaikat yang masih hidup tadi dicabut nyawa, hanya Allah S.W.T dan malaikat Izrail sahaja yang ada ketika itu.

"Hai Malakulmaut (malaikat izrail), tidakkah kamu mendengar FirmanKu, Kullu Nafsin Dza'iqatul maut, tidakkah engkau tahu setiap yang bernyawa itu akan merasakan mati."

"Aku jadikan engkau untuk tugas itu dan engkau juga harus mati."

Riwayat lain menceritakan bahawa ketika Allah S.W.T mengarahkan malaikat Izrail untuk mencabut nyawanya sendiri. Dengan itu, malaikat Izrail pun pergi ke sebuah tempat yang terletak di antara syurga dan neraka.

Di situ, dia mencabut rohnya sendiri. Ketika rohnya dicabut, malaikat Izrail menjerit dengan tersangat kuat. Kuatnya jeritan itu sehinggakan jika masih ada makhluk yang hidup, pasti akan binasa kerana terlalu kuat.

"Sekiranya aku mengetahui betapa sakitnya ketika roh sedang dicabut, pastinya akau akan mencabut roh-roh orang mukmin dengan selembut-lembutnya,".

Kematian malaikat Izrail menandakan matinya semua makhluk ciptaan Allah, maka tinggal Allah S.W.T sahaja yang Maha Esa, Maha Kuasa dan segala-galanya.

Sesudah itu, Allah S.W.T kemudiannya menghidupkan semula malaikat Israfil dan Hamalatul Arsy. Malaikat Israfil diperintahkan untuk meletakkan trompet sangkakala di mulutnya, dan menunggu perintah untuk meniupnya.

Seterusnya yang dibangkitkan semula adalah malaikat Jibril diikuti dengan malaikat Mikail.

Malaikat Jibril dan Mikail diarahkan untuk melawat makam Rasulullah S.A.W, bersama-sama dengan perhiasan-perhiasan syurga dengan menaiki Buraq.

Selepas Allah S.W.T menghidupkan semula penghulu segala manusia iaitu Nabi Muhammad S.A.W, barulah manusia-manusia lain dihidupkan semula.

Dalam keadaan telanjang bogel, semua daripada kita bangun dan berjalan menuju Allah S.W.T untuk menghadapi hari perhitungan.


Benarkah Hanya 2 Individu Yang Tahu Resipi Coca-Cola?

Selain faktor pemasaran yang mempengaruhi faktor kejayaan sesuatu produk makanan dan minuman, kualiti dan rasa makanan yang dijual itu sendiri merupakan penyebab utama produk tersebut mendapat permintaan berterusan daripada pelanggan.

Untuk menghasilkan sesuatu produk makanan dan minuman yang benar-benar hebat, banyak wang, masa dan keringat yang dilaburkan untuk membuat pelbagai kajian dan percubaan bagi memastikan resipi tersebut benar-benar sedap dan boleh di dihasilkan secara berulang-ulang (easily reproduce).

Antara produk hebat yang terkenal kerana rasanya yang "hebat" adalah Coca-Cola dan ayam Kentucky Fried Chicken. Kedua-dua produk ini mempunyai ramuan dan resipi rahsia sehingga menyebabkan ramai pihak cuba mencari apakah ramuan rahsia yang digunakan oleh syarikat ini.

Bagi minuman berkarbonat Coca-Cola, sejak sekian lamanya tersebar ura-ura yang mengatakan resipi menghasilkan minuman ini sangat sukar diperolehi kerana ianya hanya diketahui oleh 2 orang eksekutifnya. Lebih menarik, setiap seorang daripadanya hanya mengetahui sebahagian sahaja daripada keseluruhan resipi Coca-Cola.

Adakah benar dakwaan ini? Daripada manakah asal-usulnya ura-ura ini? Kali ini, pihak Iluminasi ingin merungkaikan serba sedikit perkara yang sudah lama diperkatakan mengenai resipi minuman Coca-Cola ini.

Ura-ura yang mengatakan bahawa keseluruhan resipi Coca-Cola hanya diketahui 2 orang eksekutif ini sebenarnya kurang tepat. Dalam satu majlis pemindahan dokumen rahsia yang mengandungi resipi Coca-Cola ke dalam sebuah peti besi baru pada tahun 2011, Pengurus Pemasaran Coca-Cola mengakui terdapat beberapa orang yang mengetahui resipi sebenar Coca-Cola namun beliau sendiri tidak pasti berapakah jumlah sebenar indivividu yang mengetahui akannya.

Pernyataan ini memberi gambaran sebenarnya lebih daripada 2 orang di dunia ini yang mengetahui keseluruhan resipi minuman Coca-Cola. Malah, salah tanggapan ini mungkin datangnya daripada syarikat KFC dimana ramuan untuk menghasilkan ayam gorengnya dihasilkan di dua buah lokasi berbeza sebelum dicampurkan di lokasi ketiga.

Jika difikirkan secara logiknya, adalah tidak adil bahawa resipi ini terhad kepada 2 orang staf Coca-Cola sahaja memandangkan syarikat ini sudahpun mempunyai begitu banyak kilang menghasilkan minuman ini diseluruh dunia termasuklah Malaysia.

Kerahsiaan mengenai resipi minuman ini mula diperkatakan apabila syarikat Asa Candler membeli hak pemilikan ekslusif terhadap resipi ini pada 1891. Sebelum pembelian hak ekslusif ini, John Pemberton sebenarnya telah pun menjual resipi ini kepada 3 syarikat berbeza. Ini bermakna, sudah banyak pihak yang mengetahui ramuan menghasilkan minuman ini.

Pihak Coca-Cola pernah menyatakan bahawa resipi menghasilkan minuman mereka tidak pernah ditulis dimana-mana dokumen sehinggalah tahun 1991. Oleh itu, besar kemungkinan John Pemberton hanya menghafalnya dan memaklumkan kepada pembeli resipi itu dalam bentuk lisan semata-mata.

Terdapat juga pihak yang mendakwa kerahsiaan resipi minuman ini sengaja disebar luaskan oleh John Pemberton atau syarikat Coca-Cola sendiri untuk mewujudkan tanggapan kepada orang ramai bahawa minuman ini tersangatlah unik dan istimewa.

Dalam erti kata lainnya, sekadar gimik pemasarannya agar orang ramai beranggapan bahawa minuman ini tidak dapat ditiru oleh syarikat lain. Realitinya, syarikat Coca-Cola sendiri tahu bahawa lebih daripada 2 orang staf mereka mengetahui keseluruhan resipi minuman ini.

Walaupun ada individu mengetahui keseluruhan resipi minuman ini, di Amerika Syarikat amat sukar untuk meniru resipi ini memandangkan terdapat kesukaran untuk mendapatkan daun coca, iaitu bahan utama yang memberi rasa dan aroma kepada minuman ini.

Hanya  syarikat Stepan Co. sahaja yang dibenarkan mengimport bahan ini ke Amerika Syarikat. Mereka akan memproses daun ini dan menjual ekstrak daun yang bebas kokain ke syarikat Coca-Cola dan kokain ke Mallinckrodt, sebuah syarikat farmaseutikal.

Oleh itu, sekiranya anda hendak meniru air yang dihasilkan oleh Coca-Cola, anda perlulah mendapatkan persetujuan daripada syarikat Stepan Co. untuk menjual daun coca kepada anda. Perkara ini tentulah hampir mustahil kerana Coca-Cola semestinya telah membuat perjanjian dengan mereka untuk mengelakkan perkara seperti ini terjadi.

Selain itu, untuk menjadi syarikat sehebat Coca-Cola, anda memerlukan lebih daripada formula menghasilkan minuman ini. Syarikat ini sudah mempunyai jenama yang sangat kukuh dan peminatnya yang tersendiri di seluruh dunia. Walaupun anda mampu menghasilkan minuman yang sama dengan Coca-Cola, belum tentu ianya akan laku keras.


Kenapa Papan Kekunci Nombor Telefon dan Kalkulator Berbeza?

Zaman sekarang, kita mungkin dah jarang menggunakan kalkulator - kecuali bagi mereka yang bekerja dengan nombor, seperti akauntan ataupun jurubank bertauliah. Bagi orang kebanyakan macam kita ni, dah jadi perkara biasa untuk kita gunakan saja aplikasi kalkulator yang disediakan dalam telefon kita; mampu menggantikan kalkulator sebenar dengan murah dan segera.

Tetapi bila kita nak gunakan kalkulator sama ada berbentuk maya atau fizikal, mesti anda perasan kan - susunan butang angkanya berbeza dengan susunan angka bagi fungsi dail telefon.

Susunan papan kekunci berbentuk fizikal yang digunakan pada komputer peribadi juga mengikut susunan sama - terbalik dengan baris 1,2 dan 3 diletakkan di bawah sementara untuk telefon pula, 1,2 dan 3 nya terletak di baris atas. Kenapa perbezaan ini wujud?

Pada permulaannya sekitar abad ke 19, idea untuk membina mesin yang mampu mempercepatkan perkiraan mula dijalankan oleh beberapa orang pereka.

Kebanyakan daripada ciptaa pada zaman tersebut diambil daripada idea penggunaan butang yang perlu ditekan, mirip kepada alat muzik piano yang menjadi asas bagaimana interaksi pengguna dengan mesin itu akan berlaku.

Walaupun ada dua mesin sudah dicipta sebelum itu, ciptaan seorang lelaki bernama Jean-Baptiste Schwilgue dari Strasbourg, Perancis adalah yang pertama dipatenkan sebagai mesin pertama memperkenalkan kepada dunia mesin pengira secara mekanikal serta benar-benar berfungsi dengan baik.

Rekaan mesinnya ringkas saja, mampu melakukan perkiraan ringkas dengan semua nombornya diletakkan dalam satu baris sahaja, dengan angka 1 hingga 9 dipasangkan butang masing-masing tanpa nombor sifar.

Idea daripada rekaan awal itu terus berkembang. Pada tahun 1879, seorang pemilik kedai bernama James Ritty mencipta sebuah mesin yang mampu merekodkan jualan, tetapi butangnya pula mempunyai tambahan beberapa butang 10-90 dan 5-95, selain daripada 1 hingga 9. Kesemua butang disusun dalam dua baris dengan butang 1-9 disusun pada bahagian kanan.

Pada tahun 1902, seorang pereka bernama James Dalton memperkenalkan kepada masyarakat ketika itu ciptaannya yang diberikan nama 'Dalton Adding Machine.' Susunannya masih lagi mengekalkan dua barisan dengan 2,4,5,7 dan 9 di baris atas, sementara 1, 3, 0, 6 dan 8 di baris bawah. Mesin beliau adalah mesin pertama yang meletakkan angka 0 pada papan kekunci.

Walaupun dicanang mampu melakukan perkiraan pantas, susunan butang pada Dalton Adding Machine masih lagi tidak semulajadi pergerakannya.

Pada tahun 1914, seorang pencipta Amerika berbangsa Sweden bernama David Sundstrand mengubah susunan kekunci Dalton kepada susun atur 3x3 yang kita kenali sekarang ini, dengan kekunci 7, 8 dan 9 diletak pada bahagian atas, sementara butang angka 0 diletak pada bahagian bawah.

Perubahan ini membolehkan pengguna mengira dengan hanya sebelah tangan beroperasi sementara sebelah lagi tangan, bebas untuk memegang dokumen atau melakukan sebarang keperluan lain. Susun atur ini kekal digunakan sehingga ke hari ini, pada mana-mana kalkulator atau papan kekunci yang dibangunkan untuk tujuan pengiraan.

Tak lama dahulu, sekitar 20 ke 30 tahun lepas, negara kita masih banyak menggunakan telefon yang perlu didail menggunakan sistem rotari, di mana kita perlu memusingkan cakera untuk 'menekan' nombor.

Walaupun begitu, telefon yang menggunakan sistem butang tekan sudah pun dicipta lebih awal, dengan ciptaan terawalnya diperkenalkan pada tahun 1887 lagi dengan pengenalan 'micro telephone push button.' 5 tahun kemudian, barulah telefon jenis rotari diperkenalkan yang akhirnya menjadi alternatif popular untuk berdekad lamanya.

Pada tahun 1919, usaha untuk menghasilkan produk telefon butang bertaraf komersial dilakukan oleh sebuah syarikat bernama Western Electric, namun fungsinya yang terhad menyebabkan produk itu gagal dipasaran.

Jadi telefon rotari mula digunakan secara meluas sehinggalah era 1950-an di mana teknologi panggilan jarak jauh mula diperkenalkan kepada orang ramai.

Ketika mula, operator-operator telefon menggunakan mesin penyambung panggilan yang menggunakan papan kekunci menegak, tetapi aduan berkenaan kesukaran menggunakannya seringkali kedengaran. Namun apabila panggilan jarak jauh dikomersialkan, aduan berkenaan kesukaran mendail naik mendadak di mana banyak kes kesilapan semasa mendail berlaku.

Syarikat AT&T pada tahun 1955 melakukan kajian bagi mengenalpasti susun atur yang terbaik untuk produk terbaru mereka yang bakal dilancarkan. Perubahan teknologi ke teknologi yang kita gunakan sekarang iaitu 'touch tone' atau 'tona sentuh' memerlukan AT&T memperkenalkan peranti telefon baru yang mesra pengguna, serta meminimakan ralat semasa mendail.

Kajian yang dilakukan selama dua peringkat berjalan dalam tempoh 5 tahun, membangunkan prototaip 15 susun atur kekunci telefon yang dirasakan sesuai termasuklah bentuk piramid, bulat (seperti susunan rotari), melintang, separa bulatan dan pelbagai lagi susunan lain.

Salah satu susunan yang turut sama digunakan AT&T dalam kajian mereka, adalah susunan papan kunci kalkulator. Malangnya, susunan itu didapati kurang sesuai untuk penggunaan telefon. Namun kajian mereka menunjukkan susunan yang digunakan David Sundstrand pada kalkulator ciptaan beliau mudah digunakan, cuma susunan angkanya tidak sesuai untuk telefon.

Daripada kesemua susunan yang ada, ada dua yang didapati sangat berkesan : susunan 3x3 dengan 1, 2 dan 3 dibaris atas sementara 0 dibawah nombor 8 mirip kalkulator atau 2 baris melintang, dengan baris pertama 1 hingga 5 dan 6-0 untuk baris kedua.

Kajian selanjutnya diteruskan bagi menentukan rekaan mana yang terbaik, daripada segi astetik dan rekaan fizikal pada peranti telefon yang bakal dikeluarkan. Dengan mengambil kira ruangan di antara butang, saiz butang yang akan digunakan serta kadar kesilapan dalam mendail, AT&T akhirnya mengambil keputusan menggunakan susun atur butang telefon yang ada sekarang - mirip dengan kalkulator tetapi susunannya diterbalikkan.

Sebab itulah susun atur kalkulator dan telefon berbeza - ini kerana kedua-duanya mempunyai fungsi yang nyata berbeza kehendak dan tatacara penggunaannya.


Kisah Manusia Pertama Yang Membuat Siaran Langsung 24/7 Kehidupannya

Siaran langsung adalah sesuatu yang popular pada hari ini. Dengan adanya aplikasi seperti Meerkat dan Periscope, "lifecasting" menjadi satu trend. Namun, mempamerkan kehidupan dan aktiviti seharian secara langsung dalam talian bukanlah sesuatu yang baru.

Sebenarnya, ia dimulakan oleh seorang pelajar kolej berusia 19 tahun, Jennifer Ringley, pada tahun 1996 lagi. Gadis itu menjadi terkenal kerana menyiarkan kehidupannya 24 jam dari bilik asramanya. Laman webnya iaitu 'Jennicam.org' pernah mendapat tujuh juta tetamu dalam sehari dan merupakan salah satu laman web paling popular ketika itu.

Jennifer yang berasal dari Harrisburg, Pennsylvania, itu mula merakam kehidupannya sebagai satu eksperimen. Dia mengambil gambar setiap 15 minit menggunakan kamera pada komputernya. Gambar-gambar itu akan dipaparkan di laman webnya, Jennicam.

Tayangan slaid itu memberikan gambaran kehidupan seharian Jennifer kepada penonton di seluruh dunia. Antara aktivitinya adalah seperti melayari internet, membaca buku, tidur dan banyak lagi. Jennifer terus memuat naik gambar setiap 15 minit walaupun dia tidak berada dalam bilik ketika itu. Tanpa disedari, Jennifer Ringley menjadi pencipta laman web berasaskan lifecasting.

Ketika baru memasuki Kolej Dickinson, Jennifer membeli sebuah kamera web iaitu teknologi terkini pada waktu itu. Dia menguji program kamera itu dengan menetapkannya untuk mengambil gambar setiap 15 minit sekali. Kamera itu dihidupkannya sepanjang masa.

Apa yang bermula sebagai cabaran peribadi kemudian berubah menjadi satu projek seni. Jennifer yang menggunakan laman webnya sebagai dokumen kehidupan seharian ingin menonjolkan kehidupan sebenarnya kepada penonton.

Ada kalanya, kamera webnya memaparkan Jennifer dalam keadaan yang tidak sepatutnya seperti tidak berpakaian atau melakukan aktiviti seksual. Namun, Jennifer tidak pernah menapis apa-apa gambar sekalipun bagi mengekalkan keasliannya.

Tidak seperti kebanyakan perkhidmatan laman kamera web moden, matlamat gadis itu bukanlah untuk menghasilkan wang tetapi hanya ingin memaparkan kehidupan sebenarnya seasli yang mungkin.

Laman web Jennicam menjadi sangat popular dan secara tidak langsung menjadikan Jennifer seorang selebiriti internet terawal. Selain menerima jutaan pengunjung sehari, Jennifer juga pernah dipanggil menyertai rancangan TV bersama David Letterman.

Gambar-gambar yang dimuat naik dalam laman web Jennicam tidaklah sehebat kualiti pada zaman ini seperti video Facebook Live. Ketika itu, sambungan internet masih menggunakan sistem "dial-up". Laman web tidaklah secepat yang ada pada hari ini dan untuk memuat naik sekeping gambar boleh mengambil masa sehingga 60 saat atau lebih.

Walau bagaimanapun, gambar berkualiti rendah inilah yang menjadi permulaan kepada lifecasting yang kita ketahui hari ini. Walaupun kebanyakan gambar menunjukkan biliknya yang kosong atau Jennifer melakukan aktiviti harian seperti menggosok gigi atau mencuci pakaian, penonton sangat tertarik kepadanya.

Hari ini, kebanyakan orang akan melihat laman web Jennicam sebagai seni persembahan yang unik. Kebanyakan siaran langsung atau blogging pada hari ini dipenuhi dengan orang makan, menari, menjual, mencuba barangan atau sesi unboxing.

Kebanyakan penonton pada hari ini juga mungkin tidak dapat menghayati laman web seumpama Jennicam. Rasa minat atau ingin tahu itu mungkin bertahan selama 45 saat sahaja kerana terlalu banyak laman web live streaming yang lebih baik dan "hidup".

Selepas Jennifer menyiarkan kehidupan seharian kepada tontonan umum, ramai orang lain cuba melakukan perkara yang sama. Mereka cuba mendapatkan perhatian umum dengan melakukan perkara pelik dan ekstrem tetapi tiidak ada seorang pun yang berjaya seperti Jennifer Ringley sebagai pelopor lifecasting.

Walaupun Jennifer begitu terbuka tentang kehidupannya, dia sebenarnya seorang yang normal. Dia suka perhatian yang diperolehinya tetapi tidak terlalu teruja untuk mengejar kemahsyuran.

Tidak lama selepas itu, Jennifer mula menawarkan "akses premium" dalam laman webnya. Para pengikutnya akan menghantar wang melalui PayPal. Jennicam terus beroperasi walaupun Jennifer berpindah ke Washington D.C.

Pada waktu ini Jennifer mempunyai cukup ramai pengikut dalam dan luar talian. Lebih 100 saluran media termasuk The Wall Street Journal mengulas mengenai wanita ini. Jennifer juga sering muncul dalam beberapa rancangan temubual di kaca TV.

Setelah mengendalikan laman webnya selama lebih dari tujuh tahun, Jennifer akhirnya menutup Jennicam pada tahun 2003. Antara alasan yang dinyatakan ialah pengharaman Jennicam oleh PayPal yang mempunyai dasar anti-bogel dalam urus niaganya.

Mungkin juga Jennifer ingin mendapatkan kehidupan normalnya semula setelah menjadi tontonan umum selama hampir sedekad. Wanita itu kemudian menghilangkan diri sama sekali dari internet sehingga dia muncul untuk satu wawancara radio beberapa tahun yang lalu.

Hari ini, Jennifer yang berusia 43 tahun telah berkahwin dan bekerja sebagai seorang pengaturcara komputer. Dia dan keluarganya tinggal di Sacramento, California.